
A man's destination is his ovvn village, 

His ovvn fire, and his vvife's cooFing, 

To sit in front of his ovvn door at sunset 

And see his grandson, and his neighbour's grandson 
Playing in the dust together. 

7: S. Eliot 


El fil d'aquesta història de veritat, la de la meva família, és la documentació 
que es conserva a les parròquies, als ajuntaments i als protocols notarials, de 
les diverses poblacions que varen acollir la seva peripècia vital. Papers que 
ens fan saber, de manera massa burocràtica, un grapat de dades ben 
significatives. I és també la memòria dels membres de la família que ens 
explica petits i grans fets, notícies que no interessen ningú, tragèdies d'estil 
grec que desapareixen en la boira dels anys, i alegries importants només per a 
qui les va tenir. Generacions i segles d'homes i dones que varen haver 
d'aprendre a viure sempre de nou, perquè noves eren les circumstàncies, i nou 
el desig. Aquest és un viatge de gent i d'aigua, que comença vora el riu 
Fluvià, a Besalú. Que continua on el Ter arriba al mar, a Pals i a Torroella. 
Mes endavant ens durà la història a l'estany de Banyoles. I acabarem vora el 
mar Mediterrani a Palamós i a Mataró. 


Llum en la foscor medieval 


L'origen de la família Costa el podem trobar a l'Edat Mitjana vora Besalú, al 
marge dret del riu Fluvià, en un lloc que en aquells temps es deia Argimon. 
Seguirem unes notes del senyor Ignasi Permanyer: "El que fou notari de 
Besalu, en Joaquim Matas, explica que el territori de l'antic comtat de 
Besalu estava dividit en parròquies, i aquestes a la vegada en veinats. 
Dones, bé, entre els veinats que cita, hi figura a Besalú el veinat d'Argimon. 
A seguida ens indica que en aquest veinat hi havia el mas Costa o casa de 
Sant Ferriol. El linguista Paul Aebicher manifesta que el topònim 
"Argemundo" es troba a prop de Besalú i constitueix un alodi el qual ja surt 
esmentat l'any 978, és a dir, al segle X. L'historiador de l'antic comtat de 
Besalu, Francesc Montsalvatge ho confirma quan diu: "Argemund, alou 
cedit al monestir de Sant Pere de Besalú pel comte Miró. Havia sigut cedit a 
la mencionada casa religiosa pel seu germà el comte Seniofred. Afrontava 
amb el riu Fluvià i amb Fornells (Sant Ferriol de Besalu)". Aebicher, fa 
derivar la paraula Argimon de la paraula germànica Argimund, la qual a la 
vegada prové de l'arrel Arga. L'arxiver Josep Mas troba en el Cartulari de San 
Cugat del Vallès, les paraules Regemundus a l'any 981, Argemundus a l'any 
984, Ariemundus a l'any 988. Pel que fa als llibres sacramentals de la 
parròquia de Sant Vicenç de Besalú, així com als protocols notarials de 
l'antiga Notaria de Besalú, s'hi troba documentat de forma reiterada el veinat 
d'Argimon, concretament quan intervenien els antics amos del mas Costa de 
Lapart o casa de Sant Ferriol com indica el notari Joaquim Matas: "Aquesta 
família Costa sempre es fan originaris del veinat d'Argimon de la parròquia 
de Besalú". 

La zona de Besalú va ser deslliurada del domini islàmic per les 
tropes carolíngies després de la reconquesta de Girona l'any 785 i a partir 
d'aleshores va començar el repoblament pels nouvinguts. Argimon està al 
marge dret del riu Fluvià, molt a la vora de Besalú i sota la muntanya del 
Puig Cornador i Sant Ferriol. Aquest pla és un bon lloc de conreu i 
Argemund, el personatge germànic que li dóna nom, va saber escollir amb 
seny la propietat per assentar-se. 

El veinat d'Argimon, que així el qualifiquen diversos documents 
medievals, era un petit territori, de límits desconeguts, que contenia diverses 
masies, i conformava amb altres veinats l'entorn agrari de la petita vila de 
Besalú. El lloc ja fa segles que ha perdut l'antic nom, i de fet només sabem 


que es deia així pels documents que s'hi refereixen. Els registres parroquials 
de finals del segle divuit encara parlen del veinat d'Argimon, però ara la zona 
està plenament integrada a Besalú i continua presidida pel mas Costa. 

D'aquest mas medieval no en coneixem l'origen més remot, però 
l'edifici ha estat refet diverses vegades a mesura que les necessitats obligaven 
a ampliar les dependències. La senyora Montserrat del Pozo, que ha estudiat 
la documentació de la família Costa, en fa una bonica descripció: "Està situat 
a la riba dreta del riu Fluvià, prop del camí que va a Sant Ferriol. El gran 
casal, que és encara can Costa, es recolza a l'obaga de la mateixa muntanya, 
en una clotada que recull les aigiies en forma de rierol. Aquest rierol i la 
petita remor de l'aigua donen frescor i verdor tendra tot l'any. Can Costa, a 
l'ombra del 4puig Cornadorx, (actualment Sagrat Cor) i de Sant Ferriol, és 
una estada que convida, sobretot a l'estiu, voltada de falgueres i de conreus. 
L'edifici principal és de grans dimensions, i s'hi entra per una porta 
dovellada de pedra grisa, molt solemne, amb una senzilla motllura a l'aresta 
interior com a element decoratiu. La cabanya la forma una gran arcada 
també de pedra i altres afegitons a la façana posterior, mostra de 
construccions secundàries. El conjunt és harmoniós i ferm, bastit per 
desafiar el pas del temps i les tempestes. Es una llar feta per viure, néixer, 
morir, i donar continuitat a una família: els Costa. El fet que el nom de la 
casa i de la família sigui el mateix ens palesa que també el topònim ho és, de 
forma que no sabem si primer fou el mas, la família o l'indret, qui dugué 
l'identificatiu Costa". 

Quan es varen establir els Costa en aquest indret) Doncs bé, la 
paperassa més antiga que els hi relaciona, de l'any 1224, ens parla d'en 
Bernat de Costa d'Argimon, i ens fa pensar que el tal Bernat el designaven 
per distingir-lo d'altres Bernat amb el topònim del lloc on residia la Costa 
d'Argimon. De fet la propietat és descrita com hort i costa que tenien, un cop 
es parla de la costa erma, i una costa és una terra que voreja el mar, o en 
aquest cas un riu, amb una pendent suau. O sigui que una part d'Argimon era 
una costa i en Bernat, que hi vivia, era en Bernat de Costa d'Argimon. En els 
registres parroquials de Besalú també hi hem trobat combinacions semblants 
com a cognoms: en Costa de Falgons i en Costa de Pampalona. Amb el 
temps el topònim va esdevenir cognom: de la Costa a en Costa. 

Si a Argimon a finals del segle XII ja hi havia membres de la nissaga 
Costa mai no sabrem quan va comença a haver-n'hi. Però una mica 
d'imaginació ens duu a pensar que tal vegada aquest primer Bernat que segur 


que s'hi estava, i que era fill d'un altre Bernat, aquest nascut molt 
probablement cap a 1190, serien descendents d'aquell germànic Argemund 
fundador del lloc, ja que la mobilitat en aquells temps era mínima. Però 
toquem de peus a terra i el que sabem segur dels origens més remots és això: 
el 20 de febrer de 1224 Arnau d'Olives, sagristà de Sant Pere de Besalú, 
enfranqueix Bernat, fill de Bernat de Costa d'Argimon. El 1315 un altre 
Bernat de Costa compra una casa a Besalú, un bon temps en la localitat ja 
que l'any segúent s'inicia la construcció del famós i bell pont sobre el Fluvià, 
i l'any 1333 compra diversos censals. Un pergamí de l'any 1334 ens parla 
del mas Costa de Lapart, del veinat d'Argimon. El 1384 consta en Joan Costa 
de Lapart del veinat d'Argimon que compra el mas Mox d'Argimon. El dia 
27 d'agost de 1387 Bernat Esteve de Planeses, i la seva esposa Agnès, venen 
a Pere de Costa un cens de 15 sous sobre una prestació que reben de la borda 
d'Olivet de Planeses, pel preu de 125 lliures. 

Hem de parar atenció a aquest topònim que ara apareix: Lapart. El 
mas Costa està en un veinat que tots els documents citen de manera clara: 
Argimon, però sembla que dins aquest veinat hi ha diverses localitzacions, 
així el mas Costa d'Argimon està al lloc de Lapart, tot i que a vegades també 
és designat com a veinat. Notarem que el mas és designat com mas Costa de 
Lapart (1334), i també, però no sempre, els membres de la nissaga són els 
Costa de Lapart: Joan Costa de Lapart (1384), Bartomeu Costa de Lapart 
(1581), pubill Costa de Lapart (1582), Pere Costa de Lapart (1590), Miquel 
fill d'en Costa de Lapart (1604), Bertomeu Costa de Lapart (1616), Elisabet 
Costa de Lapart (1619) i Marianna Costa de Lapart (1694). 

La continuitat del mas i del nom és segura des del segle XII però no 
serà fins les darreries del segle XV, quan tenim l'inici documentat de l'arbre 
genealògic de la família. I el primer és un tal Joan que fa de pagès vora el 
Fluvià, en aquella costa fèrtil sota l'empara de Besalú, població que en època 
medieval tenia un gran relleu com es nota en les edificacions que s'hi varen 
aixecar i que encara perviuen. 


Pagesos d'Argimon al rodal de Besalú 

Hem de començar per l'heroi fundacional de la Casa Costa. De fet no és el 
primer home de la nissaga que va existir, perquè va tenir pare, avi, besavi i 
rebesavi, però com que no sabem qui eren i no el podem lligar 

documentalment amb els antics Costa de la contrada, doncs que ens hem de 
centrar amb en Joan Costa (c1470-c1540) de qui ho desconeixem gairebé 
tot, de fet només tenim constància d'ell per uns pergamins dels anys 1499 i 
1501. Es va casar cap a l'any 1500 amb una tal Caterina, que fa testament 
l'any 1547 i hi esmenta el seu marit, que llavors era mort. Varen tenir dos 
fills: Feliciana i Pere, i a ella la trobarem fent de padrina de dos nets l'any 
1528 i el 1554. 

Ara ens hem de fixar amb na Feliciana Costa (c1500-c1570), la filla 
gran de Joan i Caterina i hereva del mas, perquè amb ella es produeixen 
canvis decisius en la família quan es va casar amb Gabriel Gayolà, l'any 
1521. Situem-nos. 4 Qui eren els Gayolà2 Doncs es tracta d'una família de 
pagesos benestants que tenien la masia a La Miana, un petit lloc a les 
muntanyes sobre Sant Ferriol. Els Gayolà, el pare Gabriel i els fills Gabriel 
(1508-C1560), l'hereu, i Miquel (c1510-c1570) no eren uns qualsevol, eren 
gent acomodada, de privilegi militar condecorat, honor rebut causa d'haver 
donat suport a la persona real en temps del conflicte remença. Anys després 
Ferran el Catòlic els recompensa amb el títol, a ells i a unes quantes famílies 
de l'entorn que l'havien protegit en perillosa circumstància. Del mas Gayolà 
de La Miana, ara enrunat, sabem que l'any 1562 era propietat de Montserrat 
Gayolà casada amb Bartomeu Gallissà. 

Feliciana, doncs, es va casar amb l'hereu d'una família important i 
que eren veins, però els Costa també ho eren d'importants i això es va notar 
de seguida. I és que a partir d'aleshores hi ha un autèntic embolic de 
cognoms perquè als Costa a vegades se'ls designa com a Costa i Gayolà i a 
vegades com a Gayolà i Costa. I els Gayolà també varen lluir el nom de la 
família de Feliciana, i passen a adjuntar el seu nom al propi, així sabem que 
l'any 1522 Gabriel ja signa com a Gayolà i Costa i que l'any 1553, en motiu 
d'un afer de delmes, els germans Gabriel i Miquel són nomenats Gayolà i 
Costa. 

Gabriel, que a vegades consta com a mercader i marxant, va 
instal:lar-se al mas Costa d'Argimon, com aclareixen alguns documents. I des 
d'allà dirigia la finca i tots els negocis que feia anar. Era molt ric i tenia la 
senyoria sobre molts masos. Als papers el trobem comprant i venent 
propietats, deixant diners a crèdit, comprant delmes. El matrimoni va tenir 
dos fills, l'any 1528 i el 1530, però varen morir petits i això va tenir grans 
consequències legals. 


Ara és quan apareix en aquesta història en Pere Costa, el germà petit 
de Feliciana, que és qui acabarà quedant-s'ho tot. Cap a l'any 1560 es 
produeixen una sèrie de documents legals entre la Feliciana, ja vídua, i 
Miquel, el germà del seu marit, per aclarir tots els temes d'interessos 1 l'any 
seguent es signen les capitulacions i concòrdia entre ells. Notem que l'any 
1562 és la data dels testaments dels germans Pere i Feliciana Costa, que 
deixa el seu patrimoni a Pere. Aquest es fa amb les propietats dels Gayolà 
que la noia tenia per herència del marit. Tot i que testa de malaltia de la que 
tem morir, va viure encara uns anys,així en una nova concòrdia feta l'any 
1566 amb Montserrat Gayolà, filla de Miquel, que era difunt, pacten que el 
cognom de Gayolà s'ha de mantenir sempre davant el cognom de Costa, que 
és el que pertocava. De fet això també els interessava perquè d'aquesta 
manera els Costa podien fer-se amb els privilegis reials concedits: no havien 
de pagar alguns impostos, no havien de tenir tropes en trànsit. Amb la unió 
dels dos cognoms s'aconseguia drets i crèdit. Es curiós que tot i que en les 
generacions successives la família es fa dir Gayolà el nom del mas ha arribat 
als nostres temps com a mas Costa. 

D'en Pere Costa (c1510-1590), el germà de Feliciana, en sabem 
moltes més coses. Calculem que va néixer cap a 1510 i és segur que va morir 
el 3 de juny l'any 1590, en el registre de l'òbit es nomenat com Pere de 
Lapart. Es casa cap a 1530 amb n'Elisabet Costademont que era filla d'en 
Bartomeu i de l'Anna, tots dos veins del lloc de Fares, molt prop de Besalú. 
Ella moria el 1604. Coneixem algunes activitats econòmiques d'en Pere: 
l'any 1565 compra terres i l'any 1570 una carta de gràcia. Un document del 
13 de gener de 1578 explica que en Pere, pagès d'Argimon, com hereu de 
Ferriol Costa que va morir a Verges 1 va instituir en testament un aniversari a 
Sant Vicenç de Besalú, el dota amb un censal de 20 lliures. Varen tenir tres 
fills: Francesc, Bartomeu i Joan Pere o Pere Joan, que de les dues maneres és 
designat. 

De Francesc Costa de Lapart (a) Gayolà sabem que l'any 1582 es 
casa amb una noia de nom Puig i que tenen una filla de nom Antiga que es 
casarà el 1602. I també que realitza moltes operacions econòmiques el 
període 1590-1629. Bartomeu Costa de Lapart es casa l'any 1581 amb 
Marianna Casadevall i mor el 1616. Potser va ser fill seu Bartomeu Costa, 
que va ser domer de Serinyà fins morí el 1624. 

Ara ens hem de fixar en un detall important, a l'acta de casament de 
Francesc és designat com en Costa de Plassa a diferència dels Costa 


d'Argimon. O sigui que vivia a la Plaça de Besalú. Sabem que en aquest 
indret una descendent dels Costa-Gayolà, de qui parlarem més endavant, la 
comtessa Teresa Vilanova Gayolà i Costa, va vendre una casa que pertanyia a 
la família l'any 1752. I també sabem que abans dels Gayolà, el segle setze, 
pertanyia a Antoni Casadevall. Potser no és una coincidència que Bartomeu, 
el germà de Francesc, es casi amb una noia Casadevall l'any 1581. Potser va 
ser ara, a finals del segle setze, quan els Costa-Gayolà varen passar a residir 
en aquella casa que devia ser llar d'una branca de la família. 

En Joan Pere Costa Costademont (c1550-1646), el pubill Costa 
del veynat de Lapart, es casa l'any 1582 amb na Margarida Sans (a) 
Marifont, pubilla d'un pagès del lloc que Dosquers, vora Besalú. Fills seus 
varen ser Miquel (c1583), Margarida (1586), Rafael (1586), Ponça (1590) i 
Quirc (1593). En el neixament de Ponça és citat com Joan Costa d'Argimon, 
i de padrí va actuar Francesc, germà de Joan Pere. En enviudar es casa l'any 
1604 amb Bartomeua Godalmar, vídua de Joan Camps (a) Gallissà, pagès 
d'El Torn, i mare de Magdalena Camps que es casa amb el seu fill Miquel. A 
Joan Pere als documents a vegades hi apareix amb el seu nom original o 
també com Pere Joan, o Pere o Joan. Enceta una llibreta d'anotacions 
domèstiques l'any 1590, després de mort el seu pare, document que encara es 
conserva. Papers del període 1590-1627 de compres i vendes, mostren una 
gran activitat mercantil 1 a vegades és qualificat de negociant. Documents 
legals ens informen que era "propietari del Mas Costa del veynat de Argimon 
(...) de privilegi militar decorat " que venia dels Gayolà. 

Ara hem de seguir amb Miquel Costa-Gayolà Sans (c1583-c1650), 
el primer membre de la família que ja és designat plenament com a Gayolà 
perquè té un interès especial en fer valer el títol del privilegi. A partir 
d'aquest moment en la documentació que es refereix als membres de la 
família, sobretot als hereus, aquest cognom ennoblit es situa davant del 
familiar. En Miquel va néixer cap a 1583 i es va casar el dia 6 de juny de 
1604 amb Magdalena Camps (a) Gallisana, filla de Joan Camps (a) Gallissà, 
pagès del bonic veinat del Torn. Vidu l'any 1611 es casa amb Anna Salvanera 
filla del pagès Bartomeu Salvanera (a) Frigola de Moyà. Varen tenir diversos 
fills: Margarida (1612), Joan (1615), Jeroni (1618), Anna Maria (1620) i 
Miquel (1624). Tona a enviudar i es casa l'any 1648 amb Margarida, vídua de 
Francesc Oliveras. Vet aquí les poques dades que sabem d'ell: el juny de 
1615 junt amb un veí paguen la construcció d'una palanca per travessar el riu 
Fluvià lligada amb cadenes de ferro, dos anys després compra terres vora el 


riu, i en un document de 1623 es designat com Miquel Gayolà i Costa, que 
gaudeix de privilegi militar. L'any 1627 amb el seu pare signen un cens. 

I ara anem per Joan Costa-Gayolà Salvanera (1615-1686), que no 
és un qualsevol perquè va ser el darrer membre de la nostre nissaga que va 
viure al mas de Besalú com a amo i senyor. Va néixer en aquesta localitat 
l'any 1615 i s'hi va casar l'agost de 1641, amb Marianna Guell (1625), que 
entrava a Can Costa amb una dot de 425 lliures i dues caixes plenes de vestits 
y joiells de sa persona. Varen tenir gran quantitat de fill, el primer i hereu va 
ser en Rafael nascut l'any 1644. Després neix Narcís - el nostre avantpassat -, 
l'any 1646 i li va fer de padrí en Miquel Costa. I després varen venir 
l'Esperança, l'any 1649 que va tenir de padrí en Miquel Costa, un parent que 
era canonge de Besalú. Margarida neix el 1651, na Maria l'any 1652 i va 
tenir de padrí un fill del pagès Miquel Costa. I seguirem amb Joan de l'any 
1654, Maria Magdalena el 1657, Anna Maria del 1660, Oròsia que neix l'any 
1664 i la darrera, na Maria Teresa del 1666. Cal saber que en tots els registres 
de baptisme Joan consta sempre com a pagès del veinat d'Argimon. 
Marianna Guell va fer testament el 4 de juny de 1684 i mort dos dies després, 
en aquest document es citada com Marianna Costa de Lapart. En Joan va 
morir l'any 1694 però dos anys abans encara compra terres i parla del 
testament en el que manarà que l'enterrin al fossar de ma casa. I és que la 
família tenia una fossa pròpia a l'interior de la parròquia de Sant Vicenç, un 
document de 1754 ens explica que "/o vas o tomba de la casa festàl situada 
casi en lo mitg o centro de dita iglesia", un altre de 1778 precisa que la 
sepultura està "situada cerca la columna més cercana al presbiteri a la 
esquerra". En diverses ocasions fa ressaltar el privilegi militar que provenia 
dels Gayolà, per estalviar-se impostos. 


Els Costa del Mas ara es diran Gayolà 


Narcís Costa, fill de Joan, és el segient pas de l'arbre genealògic que seguim, 
però aquest no era l'hereu i va haver de deixar el mas d'Argimon al seu 
germà gran Rafael. Abans de continuar ens fixarem una mica amb el que va 
passar amb els Costa d'Argimon, una nissaga que va durar encara sis 
generacions vivint al mas fins que l'any 1886 la casa es ven. També cal 
recordar que a la documentació històrica en general es parla d'ells com 
Gayolà i Costa, i a vegades només com a Gayolà. 

En Rafael Gayolà-Costa Guell (1644-1693), era pagès, com ens 
expliquen diversos papers, i com a fill hereu de Joan i Anna es va quedar al 
mas. Havia nascut l'any 1644 i es casa a Besalú el dia 21 de gener de 1671 
amb Anna Margarida Avellana, filla del pagès Mateu i de Serafina. Varen 
tenir tres fills Rafael, Barònica i Rosa, però no va durar massa el matrimoni 
perquè ella va emmalaltir, potser a causa de part, i com que veia que la salut 
l'abandonava l'any 1676 fa testament i mor el mateix any. En Rafael, vidu, es 
casa l'any 1679 amb Maria Llancer, però la muller se li torna a morir i es 
casa per tercer cop, ara amb Maria Batlla. Al cap i a la fi el que es va morir 
va ser ell i per fer-ho amb totes les de la llei s'acosta a cal notari l'any 1693 i 
diu que l'enterrin al vas dels Costa ab mos avantpassats. En aquest document 
legal hi ha un bonic inventari de coses que hi ha al mas. El llegirem: En una 
taula llarga d'una post amb sos capitells d'un cayrat. Ítem. Son banc 
aparedat. Ítem. Una caixa dolenta amb pany y clau dins la qual hi ha un 
caixonet amb 3 colleres de plata, uns rosaris de coral encadenats en plata, 
una gargantilla de perles a la antiga. Ítem. Un fil de corals petits. Ítem. Unes 
arracades de ory un anell. Ítem. Una squella. Ítem. Un clauer tot de plata. 
Ítem. Un gipó de tafetà de color de rosa seca. Ítem. Una mantellina de seda 
et un gipó y mànigas de seda. Ítem. Unas Jaldillas de seda folrradas de tela 
blanca. Ítem. Un capuxó petit de criatura. Ítem. Una plega de fil. Ítem. 
Coxueras vemellas y blancas. Ítem. 3 camises dolentas de ome. Ítem. En lo 
porxo un bufet de arbre blanc. Ítem. 2 bancs de un tros de cayrat dolent. 
Item. Una camisa de drap dolen. Ítem. 3 entors de lli usat. Ítem. Dos camises 
de ome de roba de casa. 2 padellas una gran y altre petita. Ítem. 2 parols un 
de gran y altre mitjensera. Ítem. Una folrrada de aram. Ítem. Unas grellas, 
Ítem. Dos astos y ferros per penjar. Ítem. Dos capmascles. Ítem. Una pala de 
foc. Ítem. Dos candeleros de llautor. Ítem. Una copa d'aram dolenta. Ítem. 7 
caixas entre bonas y dolentas. Ítem. Un escambell. Ítem. Una romana grossa. 
Ítem. Una toballola amb puntas de tela prima. Ítem. Un caller de oli y vi. 
Ítem. 7 pilas de pedra entre grosas y petitas. Ítem. Una tina gran. Ítem. 8 
botas entre grans y petitas. Ítem. Una triadora d'aram. Ítem. Una xada y un 
magall. Ítem. Una destral y un magall. Item. Dos llauràs amb sos 
gorniments. Ítem. Un perpal de ferro. 

L'hereu que segueix la història és en Rafael Gayolà-Costa Avellana 
(1676-1741), que havia nascut l'any 1676, i es casa amb Anna Maria Cots. 
Com que la seva muller mor es torna a casar l'any 1697 amb Teresa Simon, 
nascuda l'any 1674 a Sant Pere Pescador, de qui va tenir els seguents fills: 


Narcís (1698), M.Teresa (1704), Onofre (1708), Salvi (1712) i Maria (1719). 
Com altres avantpassats va administrar la masia comprant, venent i deixant 
diners a interès. Però també va fer una altre cosa que va resultar del tot 
equivocada, i és que va donar suport a l'Arxiduc Carles d'Austria en el 
conflicte civil català i quan la cosa va anar malament, els Costa, gent fidel i 
educada, el varen seguir en el viatge de retorn a Viena. En un moment 
indeterminat tornen a Besalú i ho sabem perquè tots dos hi moren, Rafael 
l'any 1741 i Teresa el 1754. 

Però la historia no s'acaba aquí perquè la seva filla Maria Teresa 
Gayolà Costa, que era la Comtessa de Vilanova, amb títol heretat del seu 
marit, en quedar vídua es va fer religiosa de l'ordre de Sant Agustí. Ja fora 
del mon pren el nom de Sor Segismunda i com que era una persona de gran 
autoritat aviat és canongessa. Com els pares també va anar a Viena i resideix 
al convent de Santiago d'aquesta ciutat. Per fer calaix de tant en tant, a través 
de procuradors, es ven drets i propietats que tenia a Besalú, hi ha noticia de 
diverses operacions l'any 1714, el 1721 i el 1736. Finalment al voltant de 
l'any 1754, un cop morts els seus pares, es ven totes les propietats que tenia a 
Besalú, a Santa Pau i a Besiers, singularment la casa a la plaça de Besalú. 

La branca dels Costa del mas continua amb l'hereu dels exiliats a 
Viena, en Narcís Gayolà-Costa Simon (1698-1778) que neix a Besalú l'any 
1698. A la fugida dels seus pares i amb setze anys va haver de fer front a unes 
circumstàncies ben difícils però va tirar endavant. Es casa l'any 1739 amb 
Sivina Pujol Oliveras d'Argelaguer que entra al mas Costa amb una dot és de 
500 lliures. Vet aquí l'aixovar: Un vestit nou y faldillas de estamenya, una 
negra y amb sa xopella al escot amb son faldalll o guardapie, gipó y 
manegas de xanellor, dos espuxas xo es una de goraria y altre de escot 
negres, un debantal de seda de alducar, dos capells guarnits de puntas, dos 
dormidors també guarnits de puntas tots nous y 5 camisas novas xo es una 
de tela casera y las restants de tela de casa, dos vestits ço es una ropilla y 
Jaldillas de escot negre amb son guardapie de Cadis vermell y lo altre 
ordinari, dos caixas usadas amb sas panys y claus, 4 llensols, 3 estovallas, 
11 tovallons, 3 aixugamans, una pala de ferro de foc, unas graellas y unas 
torradoras, una aixada, una paella, un morté amb sa ma de fusta, un llit, un 
ast, una màrfaga, una pila de pedra per posar oli, 11 botas. Però ella mor 
molt aviat i com que no convé que la casa estigui buida es torna a casar. És el 
dia 4 de febrer de 1742 quan puja a l'altar amb Caterina Cufí, filla d'un pagès 
de Guitarriu, d'ella va tenir dos fills Onofre (1749) i Joan (1750). 


En època de Narcís es va fer el cadastre de 1767 que l'hi atribueix 
29 quarteres de terra d'olivera i cereals, al camí de la resclosa, al camp de 
Sant Agustí, al Mas Plaza, a Olibató. Tenim una dada epigràfica ben 
significativa del nostre home, perquè resulta que en una llinda del balcó del 
primer pis del mas hi ha gravada en la pedra aquesta inscripció Don Narcís 
de Gayolà Costa pagès de privilegi militar condecorat. Potser és a causa 
d'alguna ampliació del mas que va voler fer notori qui era l'amo i els honors 
que tenia. Potser es tracta de donar constància de l'antic privilegi atorgat pel 
monarca ja que la família era en una posició dèbil davant del règim borbònic. 

Vet aquí una llista dels hereus del mas Costa que segueixen a Narcís: 
Onofre Gayolà-Costa Cufí (1749-1815) que es casa el 1772 amb Maria 
Casas-Batlle —Ferrermoner. Fill seu va ser Narcís Gayolà-Costa 
Ferrermoner (1773-1851) que es casa amb Maria Maholà l'any 1799 i tenen 
dues filles. Maria Gayolà-Costa Maholà (1800-1886) és la filla gran de 
Narcís, la que es queda el mas, i es casa l'any 1823 amb Josep Vifias que ven 
la masia el 3 d'agost del 1886, en morir ella. 


Els fadristerns que van a Besalú 


Tirem endarrere que la nostra família continua amb aquell Narcís que era fill 
de Joan Costa, i passa de viure del mas al nucli urbà de Besalú. La família 
continua durant tres generacions a Besalú, però ara ja no tenen el pes 
econòmic de la branca Costa del mas i a més tot ells ja no utilitzaran el 
cognom de Gayolà. 

Així que ara és en Narcís Costa Guell (1646-1712) el continuador 
de la nissaga. D'ell sabem que va néixer a Besalú l'any 1646 i que es va casar 
a la mateixa ciutat quan tenia trenta anys. Era el dia 7 de juny de 1676 i la 
núvia va ser Esperança Font. Ella era filla d'Antoni i de Margarida, i en el 
moment del casori els seu pares eren difunts. Antoni havia estat ferrer a 
Tortellà, un minúscul poble de pagès proper a Besalú que tothom tenia a la 
memòria perquè l'any 1428 un terratrèmol l'havia destruit. Narcís i 
Esperança varen tenir cinc fills: Maria Narcisa va néixer l'any 1678 i la seva 
padrina va ser l'àvia paterna Marianna, Joan va néixer l'any 1680 i de 
padrins va tenir els avis paterns Joan i Marianna, Maria Magdalena va néixer 
l'any 1683, i per acabar els bessons Francesca i Jaume, nascuts el 1686. De 


Narcís sabem que va treballar tota la vida de pagès a Besalú, però no he 
trobat cap informació sobre propietats i terres. 

Ara li toca a Joan Costa Font (1680-c1750) que va néixer a Besalú 
el dia 24 de març de l'any 1680. I es va casar a la mateixa localitat el dia 13 
de juliol de 1704 amb Francesca Guillot nascuda al poblet d'Argelaguer, 
proper a Besalú, i que era filla de Joan i Magdalena. De fills en varen tenir 
sis: Narcís neix l'any 17035 i li va fer de padrí l'avi patern que li posa el seu 
nom, després ve en Joan que neix l'any 1708 i li fa de padrina l'àvia paterna 
Esperança, Josep neix l'any 1714, Baldiri l'any 1717, Maria l'any 1718, i 
s'acaba la família amb Teresa nascuda l'any 1722. De tants fills només en va 
arribar a gran un de sol, la més petita, Teresa. En Joan Costa va fer tota la 
seva vida de pagès, i en algun registre parroquial es parla d'ell com a 
treballador, cosa que sembla indicar una categoria laboral baixa. Potser va 
anar progressant, o va rebre alguna herència, el cert és que sabem per un 
cadastre incomplet de l'any 1732 que tenia una casa en propietat dins el 
poble de Besalú, al carrer de Sant Vicenç, i unes terres de labor, que no 
podem precisar en detall. No sabem quan varen morir Joan i Francesca, però 
eren vius l'any 1750, quan es casa la seva filla. 

Teresa Costa Guillot (1722-1756) va néixer a Besalú el dia 1 de 
maig de l'any 1722 i es va casar a la mateixa ciutat el dia 4 de gener de 1750, 
actuant de padrí en aquesta cerimònia Narcís, jove pagès de 17 anys. Es va 
casar amb Josep Bitlloch Piarnau, de Miànigues, els seus pares, Llorenç i 
Caterina, eren morts al moment de les noces i ell habitava a Besalú. Al 
protocol notarial de Besalú de 1750 hi ha el pacte matrimonial dels futurs 
esposos, i entre d'altres aspectes s'aclareix que la dot serà de 180 lliures. Per 
aquest document sabem que els pares d'ella no sabien escriure i que no tenien 
fill mascle, això vol dir que s'havien mort tots els altres fills que havien 
tingut. Ells, Teresa i Josep, en varen tenir dos de fills: Salvador que neix el 7 
de gener del 1751 i li fa de padrina l'àvia Francesca, muller de Joan, i 
Martirià nascut el 25 d'abril de l'any 1754. 

A Josep Bitlloch diversos documents el descriuen com a treballador, 
o sigui que era una persona assalariada. I això cal tenir-ho en compte ja que 
hem de fer notar un detall ben curiós, tot i que es tracta d'una circumstància 
molt habitual a la Catalunya antiga. L'any 1751 al marge de la inscripció al 
llibre de bateigs el rector escriu el nom del nadó com Salvador Costa 
Bitlloch, i l'any 1754 l'altre nadó es dirà Martirià Costa Bitlloch. Cal pensar 
que el tal Bitlloch no tenia la categoria que els Costa encara arrossegaven per 


la seva pertinença a la família del mas. En una societat tan petita com Besalú 
ser del mas Costa devia marcar una certa diferència, i els pares decideixen el 
canvi de cognom, deixant en un segon terme el del pare. 

Però la història d'aquest matrimoni acaba en tragèdia ja que ella 
mort molt jove, l'any 1756, deixant dues criatures de cinc i dos anys. I encara 
pitjó perquè tres anys després, el 1759, moria Josep, el seu pare, quedant 
orfes. Algun familiar els devia acollir, però d'això no en sabem res. El que si 
sabem és que el fill gran, Salvador, es va casar l'any 1777 amb Teresa Saguer, 
filla d'un treballador de Castellfollit. És interessant fer notar que al document 
de noces el nom del nuvi és Salvador Bitlloch Costa i que el qualifiquen de 
jove treballador. Sembla que amb la mare morta el lligam amb els Costa 
havia passat a un segon lloc. 


Els Costa arriben a l'Empordà 


Tot un personatge en Martirià Costa Bitlloch (1754-c1811), que va néixer a 
Besalú el dia 25 d'abril de l'any 1754 i la padrina del bateig va ser Caterina, 
muller de Narcís Gayolà-Costa Simó, hereu del mas Costa. Notem que a 
diferència del seu germà Salvador, tota la vida es va fer conèixer com Costa 
Bitlloch, per aquest ordre de cognoms. De ben petit ja treballava al camp en 
una peça de 24 quarteres d'arenal a la feixa de la Costa, i en una peça de 924 
quarteres de sembradura als orts de Capelladons, dins la parròquia de Besalú, 
tal com consta als cadastres de 1767 i 1769. Un detall de les condicions en 
les quals s'exercia el treball en aquells temps és l'edat de Martirià, que ja 
pagava contribució sobre les seves rendes l'any 1767, quan tenia uns 
escassos tretze anys. Molts anys va estar treballant a Besalú fins que va 
marxar, no coneixem els motius, però tal vegada vivia amb el seu germà i 
quan aquest es va casar l'any 1777 deixa Besalú i amb pocs diners a la 
butxaca es dirigeix a l'Empordà. Martirià va anar a residir a Pals en la dècada 
dels anys setanta del segle divuit, i si tenim en compte el migrat patrimoni a 
Besalú sembla lògica la recerca d'una sort millor. A Pals, que llavor tenia 
1152 habitants i una creixent activitat agrícola, es casava el 1781 amb Rosa 
Burgés, però el matrimoni va durar molt poc temps perquè ella moria aviat. 
L'any 1783, el dia 1 de gener, es torna a casar, també a Pals, ara amb na 
Reparada Ferrer Torras, filla d'un teixidor de lli de la mateixa població. 
Martirià es dedicava a l'ofici tradicional de la seva família la labor de camp, 


potser orientat al cultiu de l'arròs ja que en aquells anys Pals era el lloc de 
Catalunya on se'n produia més. Diversos documents el qualifiquen de jove 
treballador (1781), pagès (1783), eugasser (1787), treballador (1811) i 
menestral (1818). Sembla, per això de menestral, que va viure un petit ascens 
social, o sigui que les coses li varen anar una mica be en la seva dedicació 
agrícola, i que devia arraconar un cert patrimoni. Martirià a Pals no hi va 
estar massa anys i va canviar de residència, ja que el seu fill Salvi hi havia 
nascut el 1783, però a Torroella de Montgrí hi va tenir a Jaume l'any 1787 i 
allà es va quedar. Sabem per l'acta de casament del seu fill Jaume que l'any 
1811 era mort. 

Ara la història ha de continuar amb en Jaume Costa Ferrer (1787- 
c1860), que neix a Torroella de Montgrí el dia 11 de novembre de l'any 1787. 
El rector explica als papers del bateig que el nouvingut era fill de l'eugasser 
Martirià, i de na Reparada Ferrer, i que els avis paterns eren el carreter Josep 
Costa i Teresa Costa, de Besalú, i els materns Salvi Ferrer i Reparada, de 
Pals. En Jaume residirà tota la seva vida a Pals, però es casa el 9 d'abril del 
1811 a Vilanova de la Muga amb Teresa Bou Sabert, del poblet de Fontcelara, 
l'acta matrimonial diu que ell era un jove treballador habitant en la 
parroquia de Pals, i que els pares d'ella, donsella, habien mort a Vilanova. La 
seva descendència, tots nascuts a Pals, és llarga: Salvador, l'hereu, que neix 
el 1815, Maria l'any 1812, Caterina l'any 1818, Francesc l'any 1821, Teresa 
el 1824 i mort cinc anys després, Maria l'any 1828, i Joan que neix l'any 
1831. D'en Jaume no sabem quan va morir però l'any 1853, quan tenia 
seixanta-sis anys, era viu i i fa de padrí del seu net Jaume a Banyoles, llavors 
la seva muller Teresa també era viva, ja que fa de padrina. 

Del pare Martirià al fill Jaume alguna cosa passa perquè de pobres 
es converteixen en més o menys rics. O el pare va progressar molt la darrera 
etapa de la seva vida o és que varen trobar una mina d'or al costat del Ter. Un 
indici de la sòlida posició econòmica d'en Jaume Costa és el crèdit que el 
1823 ell i el seu nebot Cebrià Riera fan a uns pagesos de Pals, són 200 lliures 
catalanes que deixen per cinc anys amb garantia hipotecària. En aquest 
document notarial, i en d'altres posteriors, trobem la seva signatura, així que 
sembla que sabia escriure, tot i el traç insegur. L'any 1839, Teresa, la seva 
muller va heretar un important patrimoni de la família, que no coneixem amb 
detall, però una de les propietats era una casa a Pals al carrer que anava de la 
placeta d'en Bou a l'Església, i que ara és la Rectoria, i la venen tres anys 
després al menestral Onofre Roure, per la quantitat de 200 lliures. El mateix 


any Jaume compra per 30 lliures, al metge Pere Sitjàs, una peça de terra d'una 
vessana al lloc de Casanova, a sol ixent i a ponent de les terres pròpies, que 
volia engrandir. Ara ja sabem on tenia les terres el nostre pagès, perquè a Pals 
no es conserva cap cadastre ni registre, tot ha desaparegut. Però el lloc de la 
Casanova encara el podem situar al mapa a la plana dels Masos de Pals, vora 
el rec del molí. 

L'hereu de Jaume va ser Salvador Costa Bou, a qui els documents 
qualifiquen amb el concepte de llaurador, que indica la situació de gran 
propietari. Salvador es casa l'any 1839 amb Maria Barceló, i amb aquest 
motiu els seus pares li donen, en els capítols matrimonials, bens mobles i 
immobles, dels quals no en coneixem el detall però que consistien en diverses 
peces de terra, un mas, xais, vaques i altre bestiar. Salvador va anar liquidant 
els deutes que tenia amb els seus germans a causa de la legítima, així l'any 
1854 pagava a Caterina 200 lliures. Aquesta branca de la família no l'hem 
seguida però sabem que Jaume Costa Barceló (1839) es casa el 1871 amb 
Dolors Creixell i que Salvador Costa Creixell (1871) es casa el 1913 amb 
Enriqueta Sebrià Sala. 


I ara anirem a Banyoles 


Un hereu es queda amb el patrimoni i un fadristern ha de buscar la sort. En 
Francesc Costa Bou (1821-1888) va néixer a Pals el dia 23 d'agost del 1821 
i moria a Banyoles el dia 27 de desembre del 1888. Per cert, la partida de 
defunció diu que llavors tenia 78 anys, cosa que no és certa, en tenia 67. 
Quan va marxar de Pals no ho sabem, consta però que en fer-se gran 
abandona la residència familiar i s'estableix a Banyoles, i que l'any 1852 
n'era veí. I això ho sabem perquè en aquest any, el dia 15 d'agost, es casa a 
Torroella de Montgrí amb Anna Gou Molinas, de la mateixa població i 
nascuda cap al 1830. Ella era filla d'en Narcís Gou de Torroella i de Maria 
Molinas de l'Escala. Com que a la partida de matrimoni diu que ell vivia a 
Banyoles, doncs ja el tenim situat vora el bonic llac. En aquesta població i en 
l'any 1853 va néixer el seu fill Jaume i el varen batejar amb la presència dels 
avis paterns Jaume Costa i Teresa Bou, que varen fer el llarg viatge des de 
Pals per poder fer de padrins. L'any 1857 i també a Banyoles va néixer 
Carme, i ja no varen tenir cap més fill. 


Amb Francesc per primera vegada un membre de la família Costa 
abandona el lligam tradicional a l'agricultura. En no ser l'hereu es va haver 
d'espavilar i va aprendre un ofici que res tenia a veure amb el que havia vist 
a casa seva. L'any 1853 Francesc consta per primera vegada a la contribució 
d'Indústria i Comerç de Banyoles practicant al carrer del Canal l'ofici 
d'ebenista. També s'hi estava en aquest domicili, i el cens de 1854 explica 
que convivien amb un matrimoni de teixidors amb tres fills, informació que 
ens manifesta la manca de recursos dels Costa tot just acabats d'arribar a 
Banyoles. La documentació indica que per exercir el seu ofici d'artesà de la 
fusta l'any 1862 paga 124 rals. De fet consta a la família, per tradició oral, 
que era un gran professional, i que tenia la ma trencada en fer pals de billar, 
una tècnica dificil. Les coses li varen anar bé i amb el seu treball es va fer un 
capital que, segons tradició familiar, el varen convertir en un menestral 
aposentat. El fet és que l'any 1881 va adquirir una casa al carrer d'Alfons XII 
n' 26, per 110 rals. Set anys abans de morir, doncs, va deixar la família en 
una molt bona posició: casa pròpia i un negoci assentat. 

Però les coses no varen seguir el camí traçat per un home tan 
treballador i assenyat. I és que ara li toca protagonitzar la història a un hereu 
escampa, en Jaume Costa Gou (1853-1922), el besavi de qui escriu aquesta 
història, i que va néixer a Banyoles el dia 25 de maig de l'any 1853. Dia gran 
va ser per la família i com dèiem fins i tot varen venir els avis de Pals a veure 
el nadó. Noi i hereu, enmig d'una família que amb esforç havia passat de la 
categoria d'obrers assalariats a la d'artesans amb un cert patrimoni, va viure 
massa bé. Així s'explica a la família que el varen criar amb tota mena de 
consideracions i fins i tot va aprendre a tocar el piano, tot un luxe en la 
societat de l'època. Però ves a saber per quina mala sort el noi els hi va sortir 
revés, i tots els projectes que devia de tenir el seu pare van anar de mal 
borràs, ja que va passar a la militància activa en el bàndol de la ganduleria, i 
va decidir de treballar poc i de tant en tant. I a la mort del pare es va dedicar 
al gens lucratiu ofici de menjar-se el patrimoni, i quan només varen quedar 
les engrunes va rodar pel món a la ventura. 

L'any 1895 encara feia d'ebenista segons la documentació municipal 
de Banyoles, en la darrera referència que tenim d'ell en aquesta localitat. Una 
mostra de la marxa de la família de la població la tenim en la manca de 
constància en el cens de 1897. Potser a més de la peculiar personalitat de 
Jaume, hi devia ajudar els problemes que viu la ciutat a partir de 1885, quan 
hi ha una crisi demogràfica produida pel desplaçament de la població activa 


cap a Salt, en tancar la fàbrica Rabassa, la més important en el ram del 
tissatge. 

El cert és que la família es va traslladar a a Sant Feliu de Guíxols 
cap a l'any 1900, doncs en aquesta ciutat i en aquest any neix la seva filla 
Pepita. Sabem per tradició oral que en Jaume rodava per Catalunya fent tota 
mena de feines i que de tant en tant tornava a casa, a Sant Feliu, a veure la 
família, a menjar una mica, a dutxar-se i a fer-li un fill a la dona. Havia 
treballat especialment de terrissaire, ofici que va exercir també a la ciutat de 
Mataró en una fàbrica de ceràmica. 

L'episodi de la seva mort és tota una història i és que va morir als 68 
anys d'edat sense saber-ho ningú de la seva família. Va ser el dia 15 de febrer 
de l'any 1922 a l'Hospital de Mataró, de mort natural, segons la partida de 
defunció i va rebre els sagraments i no va testar. Dies abans, el 27 de gener, el 
periòdic mataroní Pensament Marià havia publicat la seguent notícia: 
Enfront el portal del benèfic establiment Restaurant de Sant Joaquim, del 
carré Camí Ral, ha tingut la desgràcia de caure ahir el vel d'aquesta ciutat 
En Jaume Costa i Bou len realitat era Goul de 68 anys d'edat, habitant al 
Passeig del Callao 8, havent ingressat per aquest motiu en el Sant Hospital. 
La paradoxa de la història és que el seu fill Francesc feia un any que havia 
obert botiga a Mataró a la baixada de Santa Anna, a cent metres del lloc on va 
tenir l'accident el seu pare, i que ni l'estada de Jaume a la ciutat ni la seva 
mort va arribar al seu coneixement, donant-lo la família com a perdut. Fins 
que, casualment, qui escriu aquestes línies, el seu besnét, repassant la premsa 
antiga de Mataró va trobar aquesta nota que semblava escrita per a ell. 

La muller d'en Jaume Costa Gou era l'Antònia Mir Jofre (1875- 
1946), nascuda a Guèmol l'any 1875, una petita població vora Banyoles, que 
des del segle disset depenia de la parròquia de Miànigues. Era filla de gent 
molt modesta, del pagès Salvi Mir i de Magdalena Jofre, tots dos també de 
Guèmol. De ben petita va anar a Banyoles fugint de la misèria, a treballar de 
minyona en diverses cases, fins que va anar a parar a la dels Costa. En aquest 
domicili va prendre coneixença de l'amo de la fusteria, vull dir que en Jaume, 
en un (o més d'un) moment de passió va usar de la potestat que a l'edat 
mitjana tenien els senyors sobre les donzelles, i per evitar el què diran, l'abús 
el va haver de reparar el rector en magnífica cerimònia nupcial. Per cert a 
l'acta del casament, del dia 1 de juny del 1890, el rector ressalta que ella té 
15 anys i ell 37, una nota ben poc habitual en un llibre sagramental, per un 
casament poc corrent. Notem que aquest afer de faldilles es produeix quan el 


pare d'en Jaume ja era mort i ell podia deixar anar sense aturador la seva, 
diguem-ne, creativitat. El matrimoni va tenir sis fills que varen arribar a 
grans però al llibre de baptismes de Banyoles hi consten altres naixements: 
Innominada, nascuda i morta el 1892, Manuel, nascut el 1899 i que devia 
morir aviat, i Jaume, nascut i mort el 1898 

L'Antònia, que no sabia de lletra, no va estar gens de sort amb aquell 
matrimoni que li semblava situar-la en un nivell social més elevat que el seu 
natural. Perquè és va haver d'espavilar ella sola per a tirar endavant una 
família que en el moment de màxima concurrència va ser formada per Sis 
fills. Com dèiem, varen marxar de Banyoles anant a viure a Sant Feliu de 
Guíxols amb vint-i-cinc anys i tres fills i un arribant. En aquesta població va 
obrir una botiga de mobles, ja que coneixia les arts de la fusta en ser l'ofici 
del seu marit. I d'això varen anar vivint dues dècades, però també es va 
acabar. Un nou gir de la fortuna la duu a marxar a Malgrat l'any 1921 on hi 
obra una casa de huespedes per obrers i viatjants de condició modesta, al 
carrer de Canalejas n'50 (que els anys quaranta seria la Via Caudillo, i ara 
mateix el carrer del Mar). Aquest negoci, que li va donar de menjar la resta 
de la vida, és origen de moltes anècdotes pròpies de l'època, com la que 
anava a les pastisseries a que li guardessin les clares dels ous que sobraven, i 
amb aquesta matèria i uns magnífics polvos grocs bastia truites millors que 
les originals, que feia menjar a la parròquia de la fonda. De tota manera en 
alguna època havia tingut renom ja que com ens informa la revista 
Ciutadania el dia 3 de gener de 1931 a la Fonda Antònia Mir si fa el dinar de 
la Festa de la Vellesa, que va costar 49:50 pessetes. L'Antònia va morir a 
Malgrat l'any 1946 i és el membre de la família més antic del que tenim 
fotografies. 


Vet aquí algunes notícies dels germans Costa Mir. 


Francesc Costa Mir (Banyoles, 1, març, 1891-Arenys de Munt, 15, octubre, 
1980), és el meu avi i en parlarem ara mateix. 


Matilde Costa Mir (Banyoles,1894-1968), es va casar amb Amedee Roca 
(1895-1964), pagès francès del Rosselló, la recordo menuda i elegant una 
vegada que va venir a Mataró cap el 1966 a visitar-nos. Fill del matrimoni va 
ser Francesc Roca Costa, que en la fotografia que m'ha enviat la família 


francesa, és la viva imatge del seu oncle Francesc, el meu avi. Es va casar 
amb la senyora J. Ferrer. 


Jacint Costa Mir (Banyoles,1896), va estar-se amb la mare a Sant Feliu de 
Guíxols i a Malgrat, on es va casar cap el 1927 amb Maria Jubinyà Delme 
(1907). L'any 1930 vivien en aquesta població al carrer de Canalejas n 75, i 
ell feia de cartero peatón, com diu el padró d'habitants. I consta que els dos 
sabien de llegir i escriure, i que tenien una filla, Antònia de tres anys. Poc 
després, l'any 1934, es varen traslladar a Barcelona i va passar a dedicar-se al 
sector tèxtil i com que era una persona de gran inventiva va crear una 
llançadora molt avançada. Varen tenir una altre filla de nom Montserrat i un 
noi. Posteriorment sabem que vivien a l'Hospitalet del Llobregat al carrer 
Santiago Rusifol 15. 


Pepita Costa Mir (Sant Feliu de Guíxols, 1900). El seu germà Francesc va 
ser el seu padrí de naixement. D'ella sabem que es casa l'any 1923 amb 
Josep Teixidor i que varen tenir una filla. Teixidor va ser tot un personatge 
que sota el nom professional de Ramalof es va dedicar a la boxa, conquerint 
el títol de campió de pesos pesats, convertint-se en el primer que obtenia 
aquest títol a Espanya. Degut al seu ofici el matrimoni va anar d'un lloc a 
l'altre sense residència fixa, ja que va fer combats a Rotterdam (1921), Milà 
(1923), Gènova(1923), Paris (1924), Turin (1924), Estocolm (1927), i 
d'altres localitats, entre elles Mataró: al parc municipal (1917) i al camp del 
Iluro (1919). Teixidor va perdre el títol en un combat de primer ordre contra 
Paulino Uzcudum, que conquista el título nacional de los pesos pesados al 
derrotar en París al catalàn José Teixidor (orondo, bajo de estatura, aunque 
muy ràpido en sus acciones) por fuera de combate. Fue el unico 
Campeonato de Espaia disputado en el extranjero, ya que Teixidor al ser 
prófugo del servicio militar no podía regresar a su país donde hubiera sido 
encarcelado. Anys més tard, en temps de la República, va obrir un gimnàs de 
boxa i altres activitats a Mataró, però va durar pocs anys i el va tancar per 
anar a Barcelona. Temps després sabem que va tenir un gimnàs a Paris i que 
va tornar a Espanya el juliol de 1960. 


Àngela Costa Mir (Sant Feliu de Guíxols,1903 - Malgrat,l964), viu a 
Malgrat amb la mare, i l'ajuda a la fonda, que continua a la mort d'Antònia. 
Es va casar de gran i no va tenir fills. 


Núria Costa Mir (Sant Feliu de Guíxols, 1905 - Malgrat, 1991), la petita de 
la colla, viu a Malgrat amb la mare i es casa l'any 1930 amb el pagès i 
carnisser Josep Casas Moreu. Vivien al carrer de Girona n'17 i varen tenir 
tres fills: Joaquim (Malgrat, 1931), Rafael (Malgrat, 1938) i Jaume (Malgrat, 
1942). 


Francesc Costa Mir (1891-1980) 


El meu avi, va néixer a Banyoles el dia 1 de març de l'any 1891 i de ben 
petit, amb nou anys, es trasllada amb la seva mare i germans a Sant Feliu de 
Guíxols. Com ja hem explicat el seu pare anava i venia i no tenia gens de 
cura de la família, així que Francesc va aprendre a fer d'ebanista, com el seu 
avi, i ajudava la seva mare en la botiga de mobles que va obrir cap a l'any 
1900. Es va convertir en l'home de la casa i sempre va tenir una gran 
estimació per la seva mare. Els anys guixolencs de l'avi varen anar passant 
tranquils fins que el 1912 li toca anar a fer el servei militar amb destí a 
València. S'hi va passar tres anys que no varen ser perduts del tot perquè 
gràcies a ser assistent d'un oficial tenia les tarde lliures i es va fer amic d'un 
rellotger que li va ensenyar l'ofici, cosa que no li va costar gaire com a bon 
artesà que era, dotat d'una innata qualitat en les manualitats i enginy tècnic. 

Quan va tornar a casa, a Sant Feliu, va decidir d'establir-se de 
rellotger, així que dit i fet, amb vint-i-cinc anys, el 1915 obra botiga de 
rellotgeria a Palamós al carrer Major n'2, perquè buscava un lloc on establir- 
se, i li va semblar que era una població adequada, a la vora de Sant Feliu on 
vivia la família. Amb la botiga parada busca una noia per formar una família. 
I va ser la meva àvia Pepita Marsillach Sais, filla d'un taper, nascuda a 
Palamós el 26 d'agost de l'any 1893, amb qui es casa al mateix poble el 3 de 
setembre de 1917. L'any seguent naixia el meu pare, en Francesc, l'únic fill 
que varen tenir. 

Com que sabia treballar la fusta ell mateix es va fer els mobles de 
casament, en concret varen ser un llit, dues tauletes, un armari amb mirall al 
davant, i un tocador, tot en estil modernista. L'any 1919 canvia la botiga al 
n235 (37) del mateix carrer, però el negoci no acaba d'arrencar en aquella 
contrada de sis mil ànimes i d'economia precària, sempre a l'empara del preu 
del suro, que era en una mena de crisi permanent. L'economia de Palamós, 

basada en les fàbriques de suro, patia grans alts i baixos a causa dels mercats 
internacionals. Ara períodes de grans comandes i ampliació de fàbriques i 
personal, ara davallades importants. Il l'any 1921 va ser dramàtic ja que a 
causa de la crisi mundial es produeix una ràpida paralització de la indústria 
surera. Les fàbriques de taps acomiaden molts jornalers i els que queden 
treballen dos o tres dies a la setmana i veuen el jornal reduit. El mes de maig 
la crisi s'agreuja ja que la fàbrica més important la Corchera Internacional 
despatxa la meitat dels obrers. En aquell moment a Palamós hi ha 1700 
obrers sense feina i la crisi es tan gran que a la plaça el pa i la carn baixa de 
preu, ningú no comprava res, i els carrers eren sense activitat. La premsa 
local explica com des de l'Ajuntament es fa una crida "perquè el personal 
sense feina pugui trobar-ne o al menys pugui emprendre el camí 
d'emigració". I comenta que "Ja depressió en nostra vila ha trigat a venir 
però ha estat forta (..) patacs i llàgrimes se comencen a sentir". Hi ha gent 
que marxarà a Amèrica, d'altres a França, el meu avi, també va marxar, però 
ell va anar a Mataró. 

I és que aleshores, aconsellat per gent de l'ofici, fa un viatge 
d'inspecció a Mataró on s'adona que de rellotgers no n'hi ha masses, i que la 
població prometia. Torna a Palamós i carrega la família i els mobles damunt 
d'un carro i cap a la capital del Maresme falta gent. En una llibreta comercial 
escriu "empiezo el dia 6 de junio 217, és el juny de l'any 1921, després 
d'haver presentat la baixa a Palamós, quan obra botiga de reparar rellotges a 
la Baixada de Santa Anna ne5 (llavors carrer d'Estanislao Figueras), en un 
estatge mínim de deu metres quadrats, que en la part alta els servia de 
vivenda, i pel qual pagava 50 pts al mes al popietari Josep Vinyas. 

Tenia trenta anys i iniciava un tomb en la seva vida. I li va anar be, 
perquè de feina en va tenir força i pesseta a pesseta, amb aquella voluntat 
d'assentar el futur, pròpia dels temps, es va anar fent un capital. Com que 
tenia estalvis fa un pas endavant. Així el dia 1 de febrer de l'any 1933 lloga a 
Felicià Horta una casa al carrer de Barcelona n217 que li costava 120 pessetes 
al mes. A la casa hi va passar a viure la família, i a la part baixa hi va obrir la 
botiga. Havien acabat els anys de d'estar encongits. De fet abans de la 
signatura del contracte ja s'havien fet les obres d'adequació del local i obria 
la botiga a finals de l'any 1932, era la seva quarta botiga, 1 va ser la darrera. 

Els seixanta anys d'estada de l'avi a Mataró es va dedicar a la seva 
feina de rellotger. Era un persona molt treballadora i que no parava mai, i 
com que era un bon professional aviat es va fer una bona clientela. Explicava 

que durant la guerra les reparacions els clients les pagaven en espècies: pa, 
patates, enciams, pollastres. Ell no hi va anar al front, a causa de l'edat no va 
ser mobilitzat. 

Els anys de la guerra els avis varen tenir una família refugiada a 
casa, els Palenzuela, amb qui sempre es va conservar una amistat i que vivien 
a Alcalà de Henares. Un dels que va estar a casa era Ambrosio i també el seu 
germà Antonio Palenzuela Velazquez (1919-2003), que anys després seria 
bisbe de Segovia. En morir la meva mare vaig comunicar-ho a la vídua 
d'Ambrosio, que cada Nadal ens felicitava, i va escriure recordant que 
"yienen a mi memoria la bondad de vuestros queridos abuelos y de vuestros 
queridos padres, que jamds se puede olvidar lo que hicieron por nosotros". 
La resta de la seva història la deixo per la família. 

Però vet aquí uns detalls de gran interés d'una parenta. La Maria 
Sais Bosch (Palamós, 1884-1974), cosina de l'àvia Pepita, que es va casar per 
poder amb un indiano que s'estava a Bolivia, Don Armando Camós, persona 
de molts cabdals. Resulta que aquest era originari de Palamós i es volia casar 
amb una pubilla d'aquesta població, i a través de tercers va concertar el 
matrimoni amb la seva cosina-germana Maria, amb la qual es duien força 
anys, ja que ella era molt jove. La noia després del tràmit legal va agafar el 
barco dirigint-se cap a Bolívia a conèixer el seu marit i la plantació de cafè de 
la que era propietari al llarg del riu Beni. Varen establir la residència a la 
població de Sorata, vora el llac Titicaca, en una luxosa mansió en la quan en 
alguna ocasió es varen fer recepcions de primera categoria, amb la presència 
de ministres de la República. Sorata, que ara mateix es una zona pobra on 
grans edificis antics i vistosos delaten el seu passat colonial, en aquells 
temps era un gran centre comercial a causa del tràfec de cautxú, coca i 
quinina. Conta la memòria de la família que el pare de Don Armando, que 
havia fet el capital traficant amb esclaus, va morir enmig d'una terrible 
agonia en la qual se li presentaven les persones que havia venut i maltractat. 

Tenim una carta de Diego Batlle, nebot de Maria, que explica 
anècdotes d'aquesta, la va escriure el dia 21 de gener de l'any 1975, al meu 
pare, i diu: "Marchó con su marido a América donde él tenía sus grandes 
negocios a lo largo del Río Beni. La casa la tenia en Sorata, a unos cuantos 
Rm. del Titicaca. Y allí procuró adaptarse a su nueva situación de esposa y 
madre. Lo logró plenamente pues siempre tuvo un toque de distinción que no 
tentan por regla general las mujeres que ella habia frecuentado. Dió 
recepciones en su casa y hasta algun ministro de la joven Republica asistió a 

sus sardos para festejar a la sociedad del pais o del contorno. Pero lo màs 
sabroso eran sus andares con la servidumbre indígena. Las amas en aquel 
entonces iban siempre con un latiguillo en la mano. No lo usaban o muy 
raras veces. Pero tía Marta ignoró tal hecho y nadie en su casa se lo hizo 
recordar. Pero se dió cuenta que los criados huian de ella con risitas 
solapadas, como de burla. Otra vez vió que las flores del jardín estaban 
descuidadas y que el indio encargado de arreglar los parterres permanecia 
la mayor parte del día tumbado tomado el sol y con el sombrero de anchas 
alas colocado sobre la cara. Tía María no pudo aguantarse y le espetó: - 
Juancho, debes cuidarte de las flores. Todo està muy abandonado. A lo que 
él contestó: - Juancho no hacer nada porque Mama no le pega. No valieron 
razonamientos de ninguna clase y el indio ni siquiera se movió. Entonces mi 
tía lo contó a su suegra. Y esta, que era muy enérgica, le contestó que estaba 
apahada si guardaba contemplaciones a los indios que debía pegarles 
cuando convenia y dejarse de buenas palabras. Tia María aprendió la 
lección. Y cuando otro dia vió a Juancho tumbado tomando el sol, no pudo 
dominarse y con aire frenético cogió la fusta de montar y salió al exterior. 
Buen punto el indio la vió blandiendo el latiguillo se enderezó ràpido y se 
Jué a arreglar los parterres. Cierto que el indio no escarmentó, pero mi tia 
había aprendido la lección o sea que no se debe dejar a los criados que se 
burlen del dueno". 

Maria després d'uns anys d'estar-se a Bolívia torna amb el seu marit 
a Palamós on es fa construir un gran casa d'estil colonial al lloc del Padró, i 
una de més reduides proporcions al passeig de la ciutat. Don Armando va 
regalar al museo de Palamós molts objectes etnològics americans: fletxes, 
armes, pells dissecades, instruments de tota mena. 


Els Oller 


El primer membre de la nissaga de qui tenim notícies és Francesc Oller, que 
havia nascut a Pineda (Maresme) cap a l'any 1770, població en la que va 
residir tota la vida. Ell i la seva muller, Isabel Comas, també de Pineda, 
formaven una família molt modesta dedicant-se a treballar al camp com 
assalariats. El fet que l'arxiu parroquial fos cremat durant la guerra civil fa 

impossible investigar la línia genealògica anterior, i la documentació notarial 
tampoc no dóna cap detall. 

Del seu fill Joan Oller Comas sabem que neix a Pineda l'any 1803 i 
es casa el 1829 a Santa Maria de Mataró amb Teresa Vallribera, nascuda en 
aquesta ciutat el 1805. El matrimoni passa a residir a Pineda on Joan 
treballava com el seu pare de jornaler al camp. En aquesta població hi neixen 
els seus fills Josep (1831), que de gran farà de teixidor, i Joan (1832). Llavors 
cap el 1835 passen a viure a Mataró, potser a causa de la por als carlins que 
duu a molta gent a deixar els poblets a la recerca de ciutats més segures. A 
Mataró tindran tres fills més, i tots treballaran de paletes: Francesc (1835), 
Bonaventura (1838) i Antoni (1845-1896). L'any 1857 el matrimoni vivia al 
carrer del Prat n.27, i Joan, el pare, feia d'hortolà. 

El segúent pas generacional ens duu a Joan Oller Vallribera (1832- 
1912), que va néixer a Pineda i es casa a Mataró l'any 1855 amb una noia 
d'Arenys de Mar, Josefa Estapé Cosso (Arenys de Mar, 1836-1897). El 
matrimoni resideix uns anys al carrer del Prat n'26, treballant ell de paleta. 
Varen tenir dos fills: Josep (a) Fermin (1856-1926), que entre d'altres oficis 
farà de fuster i es casa amb Margarita Serra i el 1900 vivia al carrer Puerto 
Rico n225, amb els seus fills Carme (1889-1966), Maria (1891-1959) i Pilar 
(1895-1952). El segon fill és Francesc (1858), a qui ens referirem de qui un 
moment. Joan cap a l'any 1864, coincidint amb una època de gran penúria 
econòmica a la ciutat, marxa amb tota la seva família a residir a Badalona, on 
neix l'any 1867 la seva filla Concepció. Les voltes de la vida fan que disset 
anys després tornin tots a Mataró, empadronant-se el dia 17 de juny de 1882, 
i anant a viure al carrer d'Altafulla n229. Dues darreres notícies que tenim 
d'ell són que el 1899 edifica una casa de la seva propietat al carrer de Mata, i 
que l'any 1911, poc abans de morir a vuitanta anys, era asilat a la llar 
Cabanellas, i segons els registres del padró sabia llegir i escriure. 

De Francesc Oller Estapé (1858-1919) en sabem més coses, ja que 
té una vida més moguda que els seus avantpassats. De jovenet es va estar a 
Badalona, on s'havia traslladat la família per motius laboral. Va fer el servei 
militar de l'any 1880 al 1883 i ja llicenciat va a Mataró, amb la seva família, 
i entra a treballar de teixidor a la societat Cooperativa Obrera Mataronesa de 
la que passa a ser un soci més. L'any 1887 era vocal de la comissió de 
queviures, i quan la cooperativa fa fallida va a treballar del seu ofici en una 
altre fàbrica. El 1895 encara feia de teixidor, però amb la crisi tèxtil de final 

de segle, quan totes les fàbriques de tissatge tanquen i al tèxtil només hi 
queda el gènere de punt, es veu obligat a canviar d'ofici. 

El dia 12 de novembre del 1898 el seu pare li deixa mil pessetes que 
es compromet a tornar en quatre anys al sis per cent d'interès, per invertir-les 
en un cafè a la Plaça Pi i Margall n 11-12 (ara Plaça de Cuba). L'endemà 
compra el negoci als hereus de Bonaventura Bagué Puig, l'anterior propietari, 
i la família es trasllada a viure a la casa. Han passat nou anys, i el dia 3 de 
març de 1907 al periòdic La República apareix la segúent notícia: "Hoy por 
la noche debe inaugurarse oficialmente el "Centro de Licenciados del 
Ejercito" en esta ciudad, cuyo domicilio social lo tiene en el café antes Oller 
sito en la plaza de Pi y Margall". Resulta que Francesc havia llogat el cafè i 
l'any segúent el ven per 1875 pts. En l'inventari fet en aquesta ocasió hi 
consten totes les pertinences del local: vuit llums de gas, sis d'elèctrics, Sis 
perxes per abrics, dos rellotges de paret, disset taules per prendre el cafè, una 
per jugar al burro, tres per jugar al tresillo, cinquanta cadires de fusta, trenta 
de boga, sis balancins i alguns bancs. També dotze copes de bolado o vermut, 
vint-i-quatre d'aigua, sis de licor fi, sis de sigaló, nou botelles d'orxata, dotze 
d'aigua, vint-i-quatre per rom o aiguardent, dues olles, quatre bandejas 
d'alpaca, quatre palanganes, seixanta jocs de copes i tasses de cafè, quatre 
cafeteres d'alpaca, seixanta plats de cafè, culleres, un molinet, i un torrador 
de cafè. Llavors la família va anar a viure al carrer Isern n'12. 

La venda del local era per fer-se càrrec d'un nou establiment situat a 
la mateixa plaça i al número 9-10. Es dirà Café Espana, a l'antic local de la 
Societat Unió edificat per l'arquitecte Puig i Cadafalch. La inauguració té lloc 
a les nou del vespre del dia 2 de març de 1907, i la premsa comenta que es 
tracta d'un "espayós i bonic cafè". Com que l'edifici era de grans dimensions 
el dia 1 de maig del mateix any lloga a la Societat Recreativa "La Harmonia 
Mataronesa" l'us de la sala del primer pis i de la sala de ball i de teatre de la 
part posterior. Tenim una bonica foto de Francesc i el seu germà Josep (a) 
Fermin amb els cambrers del cafè. No sabem quan de temps va durar 
l'establiment a les seves mans, però no va ser massa anys, el cert és que cap 
el 1915 treballava a Barcelona, amb el seu fill Emili, i que havia traslladat el 
domicili al carrer Sant Ramon n'35. La façana d'aquest edifici surt en 
diverses postals antigues de Mataró, i ara, reformat, és escola pública. 

Per tradició familiar se sap que el cafè de seguida és lloc de reunió 
d'obrers republicans i que s'hi discutia de la situació política. Francesc Oller 
havia estat influenciat en la seva ideologia en la cooperativa tèxtil on havia 

treballat, donada la component republicana i anticlerical de l'establiment, que 
manté la primera escola laica oberta a la ciutat, i devia de militar en algun 
grup republicà, ideologia que encomanaria al seu fill gran. 

Francesc es casa cap a 1886 amb la mataronina Antònia Reynés 
Lleonart, i va a viure al carrer Sant Cugat 8, on va néixer la seva filla 
Francisqueta (1887-1960), que de gran seria jornalera en una fàbrica de punt. 
La seva muller va morir i en quedar vidu es casa amb una altre mataronina, 
l'Emília Solà Grané (1867-1956), filla de Josep d'Igualada i de la mataronina 
Margarita. Varen tenir dos nois: Emili (Mataró, 1895-1970), i Joan (Mataró, 
1900-1968). Francesc Oller Estapé va morir amb 61 anys el dia 26 d'octubre 
del 1919, a les dues de la matinada d'edema pulmonar, a la casa del Camí Ral 
85 (actual 262), on es va quedar a viure la seva vídua. 


Emili Oller Solà (1895-1970) 


El meu avi matern, va néixer a Mataró el dia 22 d'agost de l'any 1895 i 
comença la seva educació, com tants nens, a l'escola dels escolapis, però els 
seus estudis es reduiran a aprendre a escriure i llegir, i quatre rudiment de 
cultura general, tal com corresponia a un fill d'obrers. Va haver de deixar 
l'escola per la necessitat que tenien els pares d'un sou més que els ajudés a 
viure, i fa d'aprenent d'impressor a Barcelona. El servei militar -era de la 
quinta del 1916-, el va anar a fer a Melilla com a soldat d'Intendència, però 
gràcies a la intervenció d'influències i d'una caixa de puros regalada amb 
oportunitat al militar que remenava els papers dels destins, el maig de 1917 
va ser declarat inútil. 

Torna a Mataró i entra a treballar a Can Majó Terrades, que era una 
empresa dedicada a la venta de llavors i l'exportació de patates a Europa, les 
famoses Mataró Potatoes. L'Emili feia d'escrivent i es va convertir en 
persona de confiança de l'empresa, encarregant-se de tot allò relatiu a 
l'exportació. Va fer alguns viatges a París i Londres per tancar tractes 
comercials, aprenent anglès i francès. En aquests anys fa el batxillerat amb 
l'ajuda d'un professor barbut que anava a casa seva. El mes d'agost de 1924 
el declaraven exclòs totalment del servei militar i la seva vida fa un tomb. 

Es casa el 22 de setembre del mateix any amb Maria Fort Albert 
(1896-1949), i es celebra la cerimònia religiosa al santuari de la Misericòrdia 
de Canet de Mar. El viatge de nuvis el varen fer a París i Londres, ciutats que 

ell ja coneixia, i en tornar varen anar a viure al Camí Ral 267, amb la família 
d'ella. Varen tenir dues filles, la primera, Margarita, que va néixer l'any 1926 
i va Viure només setze mesos. A la segona, la meva mare, també li varen 
posar el nom de Margarita, i va néixer el dia 17 de setembre de l'any 1929. 

En casar-se Emili va enfocar la seva vida per altres viaranys. Plega 
de Can Majó i passa al mon de les assegurances, activitat a la que es 
dedicaria la resta de la seva vida. L'any 1927 obté el carnet de l'Asociación 
de Agentes de Seguros i obra un despatx com a comercial de la companyia La 
Abeille, i fa d'autònom. Una llibreta de registre de pòlisses documenta la seva 
activitat. Els anys de la república obra el Centre Jurídic Administratiu del 
Maresme, que va durar pocs anys. Però de fulls de carta amb el logotip en 
devia fer imprimir un munt perquè jo anys després encara els feia servir per 
escriure. 

L'Emili era una persona nascuda per a dedicar-se a la política i la 
influència decisiva li va venir de l'ambient obrerista que es vivia al cafè del 
seu pare, on sabem que hi anaven vells republicans federals a parlar de 
política, converses que seguia amb molta atenció. Consta la seva militància 
republicana els temps de la dictadura de Primo de Rivera, i s'apunta al Centre 
Republicà Federal el maig de 1931, i en el procés unificador posterior va 
entrar a Esquerra Republicana de Catalunya. Era un home de confiança del 
partit i a vegades li encomanen algun càrrec, així el desembre del 1933 la 
Generalitat per decret el nomena President de la Comissió Arbitral de la 
circumscripció dels partits judicials de Mataró i Arenys. 

Dels anys de la República tenim un text escrit de la seva ma de 
caràcter social-demòcrata: a favor de la intervenció de l'Estat pel que fa al 
món del treball: control dels salaris perquè siguin justos, assegurança social, 
sanitat, jubilació, subsidi familiar per fills nombrosos, escoles públiques, etc. 
Con estas garantias propuestas afirmo rotundamente que la humanidad 
daria un paso gigantesco en la solución de su mús fundamental problema y 
que la fraternidad entre los hombres pasaria del sofisma que es en la 
actualidad a una espléndida realidad". Per la qual cosa proposa un nou 
sistema tributari amb impostos directes que siguin fàcils de recaptar y que 
no pase como actualmente que por la complicadísima organización vigente, 
se necesita un verdadero ejército de funcionarios". També escriu que "La 
subsistencia durante 27 siglos de este sistema capitalista o monetario, indica 
la bondad del mismo, lo que se demuestra teniendo en cuenta que en 
nuestros dias cumple a la perfección el fin por el cual fue creado y que a 

pesar de que tiene algunos detractores, la inmensa mayoria lo acepta como 
bueno y lo reconoce como lo màs trascendental que se ha realizado en 
materia económica". 

I va arribar la guerra. Com que tenia certa rellevància dins 
l'organització republicana local, quan el dia 25 de juliol de 1936 detenen, 
entre d'altres persones de dreta, el senyor Casimir Labori, des de la presó li 
escriu una breu missiva, el dia 4 d'agost, -que encara es conserva- per tal que 
intercedís per ell amb aquestes paraules: "Amic Oller: el dia 25 del prop 
passat juliol a la una del migdia en van venir a casa a detenir-me i portat a 
l'Ajuntament varen manillar-me i em portaren a la presó. Ni directa ni 
indirectament em fou indicat el motiu de tal mida. Em creia se m'indicaria el 
motiu fonament de tal detenció, però durant aquests dies res he sabut. Jo no 
trovo en la meva vida cap acte que pugui ser causa de la presó que sofreixo i 
per ço em veig impossibilitat de donar i donar-me la més petita explicació. 
Des de que sóc a la presó no he vist ni he parlat amb ningú i és per ço que 
em dirigeixo a vos que em coneixeu força, per si teniu medi de saber el 
perquè sóc aquí i tinguessiu la amabilitat de fer-m'ho saber. Mercès per tot i 
amb records a la vostra dona sóc com sempre amic". La filla del senyor 
Labori, a qui vaig fer saber l'existència d'aquesta carta, em va comentar que 
el seu pare es va lliurar de ser assassinat subornant els encarregats de la 
presó, que el varen deixar anar. 

En ser elegit a les eleccions municipals als rengles d'Esquerra 
Republicana de Catalunya, el mes d'octubre de 1936 és nomenat regidor de 
Finances de l'Ajuntament de Mataró, càrrec que en la reorganització 
municipal del juny de l'any 1937 deixa pel de regidor de Serveis Públics. En 
aquesta dedicació pública va tenir moltes topades amb els anarquistes de la 
FAI, que l'amenaçaven d'anar-lo a buscar de nit i matar-lo. 

El febrer de 1937 explica al ple que "ha tret una filla seva de 
l'escola perquè segons ell, els mestres no poden assegurar la integritat dels 
infants", afirmació que va motivar una intensa polèmica al si del Consistori, 
amb protestes del regidor de Cultura que es queixava que Oller sense haver-li 
dit res "s'ha permès fer comentaris poc agradables per les escoles 
municipals devant d'un funcionari a quí no havia de dir res". 

A l'extra del periòdic mataroní Llibertat escriu el gener de 1937: 
Corresponent al prec dels companys de Llibertat, em plau donar una 
impressió de la tasca realitzada, la que es fa en l'actualitat i els projectes que 
per a l'avenir ha de posar en pràctica la Conselleria de Finances. Sobre el 

passat, no crec convenient estendre'm en consideracions, tota vegada que la 
labor feta fou la normal. Respecte al present ja és completament diferent, 
perquè el moment de transformació que viu el nostre poble, es deixa sentir 
fortament als diferents aspectes tributaris. En quant als ingressos calculats 
en pressupost, pels motius que està a l'abast de tothom comprendre, fallen en 
una proporció força important, mentre les despeses s'incrementen en 
proporcions insospitades, particularment en la Brigada d'Obres i Assistència 
Municipal, entre d'altres, que de no comptar-se amb recursos extraordinaris, 
produiria un trastorn econòmic de molt dificil solució. En el que al futur es 
refereix, amb sinceritat, crec que és molt aventurat fer profecies, ja que si bé 
es pot assegurar que una bona part de les partides que serviran per a nodrir 
un pressupost municipal són en aquest moment impossibles d'aplicar, les que 
han de substituir-les són dificils de preveure. Es fa conversa sobre la 
municipalització de la terra, de la vivenda, dels proveiments, d'un impost 
sobre el salari, entre altres noves fonts d'ingressos, però el cert és que com ja 
dic anteriorment, tot és molt prematur i ha d'ésser fruit d'un molt meditat 
estudi. Resumint tot ço transcrit, crec poder afirmar que el futur pressupost, 
que podríem qualificar de transacció, entre un passat que s'extingeix i un 
esplendorós futur que ja es dibuixa, serà a base de partides que ja serveixen 
per a l'actual i la resta amb les aportacions que les noves fonts de riquesa ja 
assenyalades, aconsellin incorporar, fins que una vegada acabada la guerra 
i endegada la revolució es podrà anar a estructurar sobre bases definitives 
la tributació, d'acord amb la nova economia que neix ". 

El novembre del 1937 deixa l'Ajuntament i és nomenat Delegat de la 
Vivenda de la Generalitat de Catalunya a Tordera i Blanes, i passa a residir 
amb la seva família en aquesta darrera localitat. Arran dels bombardeigs 
sobre el poble trasllada el seu domicili a Lloret, ja que es comentava que el 
fet que hi hagués estat estiuejant el general Queipo de Llano feia segura la 
vila, com així va ser. En aquesta localitat va viure el final de la guerra, i quan 
era a punt de marxar cap a França, no es va decidir a donar aquest pas. Va 
estar amagat primer a Lloret a l'hotel dels Plana, de qui era amic, i després a 
Mataró, on la seva família havia tornat sense ell. El viatge entre les dues 
ciutats, l'abril de 1939, el va fer de nit amb tren, i pujant de l'estació cap a la 
seva casa al Camí Ral, al carrer de Sant Joan es va creuar amb un funcionari 
del jutjat, que el coneixia i el va saludar, però mai no el va denunciar. 

Mesos després el detenen a casa a causa d'una denúncia anònima i el 
duen a la presó el dia 25 de juliol de 1940 i s'hi està fins el dia 24 d'octubre, 

quan el deixen anar en llibertat provisional mentre s'instruia la causa contra 
d'ell, i torna a ser detingut el dia 15 d'agost de 1941 de cara a processar-lo. 
Aquest retard en el judici va ser a causa d'una funcionària del jutjat que anava 
posant el seu expedient a sota de tot, però al cap i a la fi el judici es va 
realitzar a la caserna de Mataró. Mentre era a la presó de la muralla, el feien 
anar a declarar a peu fins la caserna emmanillat junt amb d'altres presos 
polítics, passant pel mig de la Riera i la Rambla a la vista de tothom. El fiscal 
li demana quinze anys i un dia de presó, i afirma en el judici que era tant 
benèvol per que l'Oller no havia matat ningú ni robat res. Però va ser absolt 
de tots els càrrecs. La família va anar vivint gràcies a anar malvenent dues 
cases, una al carrer d'en Pujol i una altre al Camí Ral. 

En tornar a la vida normal es va dedicar a la vida familiar i al seu 
negoci d'assegurances representant a diverses companyies. Uns anys després 
patiria una gran tragèdia, la seva muller, la Maria, no va poder superar una 
operació i el dia 27 d'octubre de l'any 1949 moria. Ell, que era un home de 
mon i molt ben relacionat, va anar continuant la seva vida fent-se soci del 
Casal Iris i La Valliria, gent amb la qual sortia a moltes excursions per 
Catalunya, com documentes diverses fotografies. 

De tota manera tenim un text escrit de la seva ma que indica de 
manera precisa que tenia certa activitat clandestina els anys quaranta o 
cinquanta: "Amics: Els dos companys aquí presents, domiciliats a Mataró, 
capital del Maresme, obran com a fundadors d'E.R. de C. en dita ciutat i 
havent tingut càrrecs polítics d'elecció popular i representatius del Govern 
de la Generalitat de Catalunya, tenim a ve sotmetre a la vostra consideració, 
i d'acord amb lo exposat de paraula en l'anterior reunió, els punts polítics i 
econòmics, que en principi, ens hem de comprometre tots a acceptar i en el 
seu dia defensar, premisa indispensable per a poder poarat endevant el 
nostre comès d'organitzar amb tota eficàcia la nostra comarca i que, potser 
immodestament,creiem que també podrà ajudar a las de la resta de 
Catalunya. Els punts bàsics sobre els que creiem precís un acord, són per 
ordre de la seva importància, els segúents: econòmics, polítics, socials i 
religiosos. 

En l'aspecte econòmic, el més important de tots en els moments que 
vivim, creiem que el ciutadà i més específicament el treballador, té de tenir 
absolutament garantida la seva existència per mitjà d'un salari remunerador, 
sempre d'acord amb el preu d'articles corrents de menjar, veure, cremar i 
vestir, com a fruit directe del seu treball i adamés per mitjà d'una 

assegurança controlada per l'Estat, deu tenir totalment coberts els accidents 
de la forma que sigui, tant al treball com a la vida privada, la malaltia, 
operacions quirúrgiques i enterrament, tant per ell com per als seus 
familiars. Assegurança d'atur forçós i un retiro decorós en el moment que 
físicament quedi incapacitat per el treball. També deu establir-se uns plusus 
adicionals per els obrers casats incrementats per cada fill que tingui el 
matrimoni i fins que cada un d'ells compleixi l'edat de 16 anys. Així mateix 
correrà a càrrec de l'Estat, l'educació obligatòria dels fills fins dita edat. 
Entenem que totes aquestes despeses i totes les altres del futur Estat, es 
deuen haver de cobrir amb un sol i únic impost, sobre els ingressos de tots 
els ciutadans, tals com són, rentes, beneficis per el concepte que siguin, 
herències, etc. 

En l'aspecte polític, com a forma, entenem que deu ser la República 
Federal i com a fons la llibertat absoluta de pensament, paraula, reunió i 
d'impremta, amb l'única limitació del respecte que mutuament es deuen tots 
els ciutadans, les lleis establertes i els homes que les representen. 

En l'aspecte social propugnem la llibertat absoluta de sindicació i 
entenem que el capital i el treball són dos estaments que no poden sobreviure 
en l'actual sistema econòmic sense anar d'acord, per tant, és just que dels 
beneficis d'aquest maridatge en participin equitativament ambdues parts. 

En l'aspecte religiós, propugnem l'absoluta separació de l'Església i 
l'Estat, no obstant com a demòcrates que sóm, entenem que tothom té dret a 
practicar la creència religiosa que tingui per convenient solsament dintre els 
seus respectius temples i sense inmiscuir-se en quiestions que no siguin del 
seu exclusiu ministeri. 

Com a complement de la questió política, i tenim en compte la 
immensa tragèdia viscuda pel nostre poble, fruit, al nostre entendre, de la 
multiplicació de partits, causa principal de la nostra desfeta en la guerra 
civil, propugnem que una vegada restablerta la normalitat i prèviament 
depurats els homes del partit, cel.lebrar un congrès i en ell acordar la seva 
disolució fundant inmediatament el nou Partit de la Democràcia Catalana 
amb l'absoluta seguretat que dintre d'ell hi entreran tots els catalans que de 
veritat siguin demòcrates i que veritablement estimin la llibertat". 

També tenim algunes cartes dirigides a Caracas al seu amic el 
mataroní exiliat Joan Bachs i Curtina, que contenen alguns fragments de gran 
interès. Carta del 25 de març de 1961: "La situació política aquí és la pròpia 
de totes les dictadures, la premsa dirigida des de Madrid, tots els diaris del 

país diuen el mateix, la ràdio i la televisió igualment, i el clero que és 
beligerant a tot ser-ho, beneint i aprovant tot el que passa sigui el que sigui, 
en l'aspecte econòmic la situació ha millorat degut no pas a un més elevat 
poder adquisitiu de la massa, que aquest continu siguent un dels més baixos 
d'Europa, sinó degut a l'exportació, que gràcies als jornals baixos, podem 
competir amb l'extranger i això fa que no tinguem paro obrer ja que en cas 
contrari el clima fora asfixiant degut al pobre poder adquisitiu de la 
població. Aquí a Mataró continua l'invasió espanyola fins a l'extrem que crec 
que són més els forans que els nostres i per aquest motiu creix la ciutat per 
tots els extrems, primer s'omplen de barraques i de mica en mica es formen 
poblacions satèlites que per què en tinguis una idea a Sardanyola o sigui al 
Poble Sec es calcula una població de set mil ànimes i la quasi totalitat 
d'importació, això és una mostra ben palesa de que el nivell de vida del país 
és baixíssim, ja que per fugir de la misèria d'arreu la gent emigra cap a la 
nostra terra, que malgrat tot, encara és una espècie d'oasi dins el degavell 
nacional". 

Carta del 15 de desembre de 1961: "He rebut el teu fullet que és 
molt interessant però amic Joan lamento molt haver de dir't-ho, la joventut 
actual ja no es preocupa d'aquestes coses que ells qualifiquen de tonteries i 
sols els preocupen els esports i en especial el foot-ball que els absorbeig tota 
la setmana, els tres primers dies per lo passat i el resta per al futur, així és 
com es desenrotllen les activitats de la nostra joventut després de més de 
vinticinc anys de nou règim ". 

Carta del 22 de febrer de 1962: "Referent a l'oferta que tens feta per 
venir a treballar aquí, dec informar-te que aquí les coses han canviat 
radicalment, ja que la vida aquí s'ha posat caríssima lo que ha obligat a 
augmentar els sous d'una manera considerable, per tan a lo que tu preguntes 
dec contestar-te que actualment crec que el càrrec que t'ofereixen el mínim 
que tens de demanar és de vuit a deu mil pessetes al mes, adamés dels 
beneficis de les cargues socials. Això que et dic no és cap exegeració ja que 
tens de tenir en compte que de lloguer, si trobes casa, tindràs de pagar 1000 
ptes. al mes, un quilo de carn val 90 pts., un ensiam 2'50 pts., una entrada 
de cine 15 pts., en fi tot per aquest ordre per lo que és indispensable guanyar 
un sol elevat si es volen cobrir gastos i amb el benentès que et serà 
indispensable que els teus t'ajudin, ja que amb el teu sou únicament 
quedaries encallat". 

També hi ha algunes cartes d'en Bachs que parlen de les baralles i 
conxorxes entre els partits catalans de l'exili, i té notes de la política local de 
Veneçuela de gran interès. Carta del 21 del febrer del 1961: "Em preguntes 
què passa a Veneçuela. T'ho explicaré en poques paraules. Quan va caure el 
dictador fel general Pérez Jimenez) i es varen reorganitzar els partits va 
haver-hi la votació i va guanyar l'Acció Democràtica (de Rómulo 
Betancourt) un partit de tendència esquerrista i netament popular, una 
espècie d'Esquerra Republicana de Catalunya. Ara bé, governar en aquest 
país en "esquerra" és impossible car de seguida surten els podestants, clero, 
militars, latifundistes i tanquers, que amenacen el govern en fotre'l de 
sotsobre i, llavors, per a conservar, almenys, el sentit democràtic i 
constitucional el govern ha de començar fent equilibris i oblidant tot lo 
previst en propagandes i mitins electorals. ja hi sómll Per un costat, els de 
baix foten escàndol que és un gust perquè, ai lasl, no hi ha res de res de lo 
promès i, per l'altre, els de dalt, fotent-se de por pels esgarrips dels de baix 
no se'ls acut res més que cercar generals per a donar un cop d'estat que els 
asseguri, almenys per 8 o 10 anys més, la tranquil.litat a base, naturalment, 
de fotre garrotades als pobrets que no mengen i de donar-los facilitats a ells 
per anar doblant i hasta triplicant llurs interessos. En fil Lo de sempre, amic 
Emili. L'egoisme humà i l'afany de domini per un costat i la ignorància, 
l'aldarull i la necessitat per l'altre. L en mig, un govern que, per instint de 
pròpia conservació, es decanta invariablement al costat dels més temibles en 
detriment de les masses". 

Carta del 17 de març del 1961: "Per aquí seguim com sempre 
esperant l'hora. Ens animem a rauxes. Que si en Jordi Pujol, que si l'abat 
Escarré, que si en Galinsoga, que si els "cent intelectuals" (amb en Casas, 
sobretotl entre els signants) demanant l'ensenyança del català a les escoles, 
que si patatim que si patatam, va passant el temps que és un gust". 

L'avi va morir a Mataró, el dia 18 de maig de l'any 1970. 


Els Fort 


La nissaga dels Fort té les seves arrels a Vallcebollera, a la Cerdanya 
francesa, molt a la vora de la Guingueta. Fa uns anys hi vaig anar i es curiós 
de veure aquest poblet a la falda d'altes muntanyes que ara ha esdevingut lloc 
de segona residència. La part més antiga és completament enrunada, però allà 

és on va néixer i Va viure un anys el meu besavi Bonaventura amb la seva 
família. Un passeig pel cementiri ens duu a veure l'arrelament dels Fort al 
lloc, ja que encara hi ha làpides amb aquest nom. És aquí que Josep Fort, 
nascut a començaments del segle dinou, es casa amb Teresa Colomer. El seu 
fill Pere Fort Colomer, nascut a Vallcebollera l'any 1833 i, que alguns 
documents qualifiquen de cultivateur, es casa amb Caterina Martí, nascuda 
l'any 1839, però a ella a la paperassa legal a vegades és nomenada Girau i 
també Feliu, potser era vídua. Tindran tres fills, dos nois que, no sabem 
perquè, varen ser batejats amb el mateix nom, Bonaventura, i Una noia, 
Margarida. Pere Fort va morir al poble de Navà, vora Planoles, l'any 
1894. La meva àvia Maria va visitar Vallcebollera els anys trenta amb el seu 
pare i va poder veure la casa enrunada de la família, sota els esqueis del Roc 
dels Oratoris, que encara conservava la pica de pedra excavada directament a 
la muntanya. 

Bonaventura Fort Martí (1872-1945) va néixer a Vallcebollera el 
dia 23 de gener de l'any 1872. En aquest racó de mon la gent es dedicava a 
l'extracció de pissarra per la construcció de teulades, una feina molt dura. 
L'economia familiar era tant precària que el meu besavi francès va marxar a 
buscar una sort millor i va passar la frontera per venir a Mataró, va ser l'any 
1887 quan només tenia tretze anys. A Mataró es va llogar de jornaler i al fer 
vint-i-un anys es va casar amb una argentonina de família modesta. Va ser el 
dia el 30 de maig de 1895, i la noia era l'Antònia Albert Rigola, nascuda a 
Argentona el dia 30 d'abril de l'any 1868. En aquell moment cap dels dos no 
sabia ni llegir ni escriure, ell era jornalero i tant els pares d'ell com els d'ella 
eren morts. Els Albert eren una família arrelada a Argentona d'antic i ella era 
filla de Francesc, també jornaler, i de Josepa Rigola. Els avis eren paterns 
eren en Julià Albert d'Argentona i Maria Bellavista d'Alcoll. 

En Bonaventura n'havia passat de totes i sabia què fer per tirar 
endavant, i així de mica en mica va anar ajuntant pessetes. I després de casar- 
se ja el trobem instal:lat de carnisser, i amb botiga oberta al carrer de 
Barcelona 55, davant del mercat de peix, en un casa llogada que també els 
feia de domicili. El mon del bestiar li era familiar, potser perquè de petit al 
poble va aprendre a fer de ramader. La veritat és que tenia vocació per l'ofici 
i una especial cura amb la qualitat del producte. De bon matí anava a 
l'escorxador, abans que els altres professionals, per dirigir personalment la 
matança dels seus vedells i poder donar un bon producte a la botiga. Això el 
va dur a fer-se amb una gran clientela i la carnisseria va resultar un bon 

negoci. Entre els carnissers era conegut com el cerdà, per ser originari de la 
Cerdanya i era un home molt popular i de prestigi. I el seu record encara 
arriba a ara mateix. El mes d'octubre de l'any 2011 conec un senyor molt gran 
de més de vuitanta anys, que havia fet de carnisser i li dic que el meu besavi 
era de l'ofici. Quan sent el nom de el cerdà obre els ulls i m'explica que el seu 
pare, també carnisser, en parlava molt d'ell, ja que era l'home de confiança de 
tots els professionals i que quan hi havia una controvèrsia era ell que resolia 
els conflictes i amb l'acord de tothom tenia la darrera paraula: jho ha dit el 
cerdàl. Conservo una llibreta de compres de bestiar dels anys 1912-1918, que 
detalla les adquisicions de vedells a diversos pagesos de Mataró, Dosrius, 
Argentona, Llavaneres, Premià, amb els quilos de carn i el preu. Com a 
curiositat anotem que l'any 1914 els vedells comprats varen ser 450. 

Gracies a vendre costelles i filets, en Bonaventura, que va arribar a 
la ciutat amb les mans a la butxaca, va aconseguir de fer-se amb un cert 
patrimoni. En la llibreta esmentada, a l'inici, hi ha un registre dels diners que 
tenia. Així el dia 1 de gener de l'any 1913 eren 700 duros (3500 pts), el dia 1 
de gener de l'any 1914 ja tenia 2.000 duros (10.000 pts), el dia 1 de gener de 
l'any 1915 arriba a 3.000 duros (15.000 pts). La darrera anotació és del 30 de 
setembre del 1918 i llavors té 1.455 duros (7.275 pts) però, aclareix, sense 
els valors, o sigui que tenia inversions fetes. Vet aquí algunes notícies: l'any 
1910 es dona d'alta de venda de la llet de quatre vaques de la seva propietat, 
el 1928 compra nou obligacions de la Sociedad Productora de Fuerzas 
Motrices per un valor de 3150 pts., amb un rendiment del 620, l'any 1929 
deixa a préstec 37.000 pts., al 6'57o, i l'any 1930 compra la casa n'45 del 
carrer d'en Pujol. 

Llavors de casa ja en tenia, perquè l'any 1910 en va comprar una al 
Camí Ral 70 (actual 267) i la va fer reformar per tal d'anar-hi a viure la 
família. En la llibreta dels comptes de la carn, a l'inici, anota amb data del dia 
25 de juliol del 1912: "Barem ena ebità la case nobe Camí Ral N"70". 
Bonaventura va morir a Mataró el dia 30 de novembre de l'any 1945, notem 
que al testament, fet el dia Il de novembre del 1908 el notari cita que era 
conegut també com a Fort y Feliu. La seva muller Antònia havia mort dos 
anys abans, el dia 17 de febrer de l'any 1943. 

Bonaventura i Antònia varen tenir una única filla, Maria Fort Albert 
(1896-1949), la meva àvia, nascuda a Mataró el 11 d'abril de 1896. Va fer 
estudis primaris al collegi de monges de Sant Josep, i sempre va treballar a la 
carnisseria familiar. La Maria va tenir molts enamorats i es conserven força 

postals d'admiració que l'hi enviaven els candidats al seu cor, ja des de l'any 
1910, quan ella en tenia només catorze. Un d'aquests va tenir sort, l'Arcadi 
Arissó de Badia, el noi de ca l'Arissó, la joieria que hi havia al costat de la 
carnisseria familiar. El prometatge va durar de l'any 1916 al 1918, i es 
conserven algunes fotos de la parella, però es va acabar a causa de la futura 
sogra. Llavors els Arissó es venen la botiga i marxen a Barcelona, on ja 
tenien un altre establiment. La va comprar un dels seus treballador, en Vicenç 
Esteve, que era casat amb Àngela Albert Maynou, neboda d'Antònia, la mare 
de Maria. Aquest parentiu va fer que tinguessin una gran relació la família 
Fort i la família Esteve, com ho proven moltes fotografies de festes i trobades 
diverses. La Maria, que tenia un gran esperit altruista, va fer un curs 
d'infermeria i s'apunta a les dames de la Creu Roja, i va rebre el títol de 
Dama Enfermera l'any 1920, era el n" 1248 i el braçal li va imposar la reina 
Victòria Eugènia en cerimònia oficial. Del mateix any 1920 tenim dos postals 
d'un mataroní que parla de la Maria com angelical doncella. Poc després una 
altre postal li diu estimada amiga i la signa l'Emili Oller, el meu avi, amb qui 
es casa l'any 1924 amb l'enuig del seu pare que mai no va pair el matrimoni 
de la filla. Maria va morir enmig d'una operació el dia 27 d'octubre de 1949, 
per això jo no la vaig conèixer. 


Nota 
La reconstrucció de la història familiar pot tenir algun error en les dues o tres 
primeres generacions, ja que les informacions són molt fragmentàries i 


encara que lliguen, altres documents podrien modificar l'atribució d'alguna 
dada. 

Apèndix 


Els Costa-Gayolà avantpassats del polític Francesc Cambó. 


Doncs resulta que buscant informació sobre la família trobo aquest text escrit 
per Jesús Pabón al llibre Cambó:1876-1947, diu així: Francisco Cambó y 
Batlle nació en Verges el 2 de septiembre de 1876. Pero trasladada la familia 
muy pronto a la casa paterna, el pueblo de su infancia es Besalu. Los Cambó 
eran una familia antigua y poco numerosa. El bisabuelo, Francisco Cambó 
Puig, casó con Catalina de Gayolà y tuvo varios hijos, el mayor, Ramón, era 
el hereu. 4En la provincia de Gerona, en aquella época — escribe Pla— las 
seforas llevaban mantilla y las menestralas capucha. El bisabuelo ante el 
casamiento de su hijo con una persona que no era de su brazo, se indignó y 
le desheredóxs. La boda de Ramón Cambó de Gayola con Modesta de Traver 
celebróse en la parroquia de Besalú, en mayo de 1841. El hijo segundo pasó 
a ser el jefe de la casa. Primer conflicto entre hermanos, por razones 
econòmicas, doblado luego por otros de índole política. Porque el segundo 
era, conforme a la tradición familiar, de ideas carlistas. Gran cazador, sus 
conocimientos del terreno le hicieron famoso como guerrillero. Pasó a la 
historia de la guerra civil en Cataluha con el nombre de 4El Barrancot), 
Miguel Cambó de Gayolà, fue uno de los primeros en alzarse cuando se 
inició la última fase de las contiendas carlistas. 

Em va cridar l'atenció que una Catalina de Gayolà, de Besalú, poble 
de poques famílies i menys d'aquest cognom, fos la besàvia del gran polític 
català. Torno a remenar els arxius a veure si els Costa-Gayolà tenien alguna 
relació amb la família Cambó. I la tenen, perquè és el nostre Onofre Gayolà- 
Costa Cufí (1749-1815) el pare de na Caterina (que no Catalina). Vet aquí 
com lliga tot plegat. 

Els besavis del polític de la Lliga Regionalista varen ser Francesc 
Cambó Puig i Caterina de Gayolà-Costa Ferrermoner, que es casen l'any 
1799. Els avis són Ramon Cambó de Gayolà i Modesta de Traver i de Ros, 
que es casen l'any 1841. I els pares en Miquel Cambó de Traver i Josefa 
Batlle Saguer, que es casen l'any 1872. 

El Problema Margarida 


L'any 1676 quan es casa Narcís Costa amb Esperança a l'acta matrimonial el 
rector de Besalú diu que és un fadrí fill de Joan Costa, pagès del veinat 
Argimon, y de Margarida, tots vivint. Però resulta que el matrimoni de Joan 
Costa i Margarida presenta alguns problemes. A la documentació paroquial 
de Besalú l'únic document que parla d'un matrimoni amb aquests cognoms és 
el del bracer Joan Costa que es casa amb Margarida Ferriol l'any 1624. Els 
pares d'en Costa eren Pere i Beatrís, ell del poble d'Odelló (Andello) a la 
Catalunya francesa. Quan Joan i Margarida Ferriol es casen ella era vídua i 
els pares d'ell eren morts l'any 1624, dos fets que indiquen que en aquell 
moment devien tenir com a mínim uns trenta anys, potser uns quants més. 
Però és que Narcís Costa quan es casa és un 'fadrí', o sia un noi jove, així si 
fossin els pares de Narcís en el moment de néixer estarien al voltant dels 
cinquanta anys, cosa que fa bastant improbable la seva paternitat. I en el 
moment de casar-se en tindrien uns vuitanta anys i estarien tots dos vius, cosa 
també improbable. 

Creiem que l'atribució d'una Margarita com a mare de Narcís és un 
error del rector de Besalú al moment de redactar l'acta del casament, i que la 
mare de veritat és Marianna Gúell. I ho sostenim amb els segúents indicis: 
l.Joan Costa i Marianna Gúell tenen un fill l'any 1646 de nom Narcís. 2.A 
l'acta de casament 1676 es diu que el pare de Narcís era Joan Costa pagès 
d'Argimon. 3.L'any 1768 quan neix Maria, filla de Narcís i Esperança, la 
padrina és Marianna Costa d'Argimon. 4.L'any 1680 quan neix Joan, fill de 
Narcís 1 Esperança, el padrí és el pagès Joan. L'actuació com a padrins de 
Joan i Marianna, tots dos d'Argimon, activitat pròpia dels avis quan eren vius, 
mostra el lligam de Narcís Costa amb els Costa d'Argimon. 

Fonts documentals 


Besalú: Llibres de baptismes, matrimonis i òbits de la parròquia de Sant 
Vicenç. Cadastres dels anys 1732, 1767, 1769 a l'arxiu municipal. Pergamins 
de l'Arxiu diocesà de Girona. 


Pals: Llibres de baptismes, matrimonis i Òòbits de la parròquia de Sant Pere. A 
l'Arxiu Municipal no es conserva cap cadastre. Protocols notarials conservats 
a l'Arxiu Provincial de Girona: Joan Puig Planes, 29, gener, 1839 f.6v. 2, 
octubre, 20, novembre, 1842, f.95, 17, gener, 1843, f.7, 5, febrer, 1854, f.9. 
Josep Bataller, 14, setembre, 1823, f.23y. Registre de la Propietat vol.225, 
finques 137, 181-217,530-548 (propietats de Jaume Costa). 


Torroella de Montgrí: Llibres de baptismes, matrimonis i òbits de la 
parròquia de Sant Genís. 


Banyoles: Llibres de baptismes, matrimonis i òbits de la parròquia de Santa 
Maria. 

